PKNS sasar pembangunan projek RM690 juta tahun ini
Oleh NORHAYATI YAHAYA

26 Januari 2022, 10:25 pm
SHAH ALAM – Perbadanan Kemajuan Negeri Selangor (PKNS) menyasarkan pembangunan 12 projek hartanah baharu dengan anggaran nilai pembangunan kasar RM690 juta bagi tahun 2022.
Ia melibatkan empat projek di Kota Puteri, tiga di Bernam Jaya, dua di Shah Alam dan masing-masing satu di Antara Gapi dan Selangor Cyber Valley dengan harga jualan bermula RM400,000 seunit.
Kesemua 12 projek berkenaan dijangka siap dalam tempoh dua hingga tiga tahun.
Ketua Pegawai Eksekutif PKNS, Datuk Mahmud Abbas berkata, dengan saiz simpanan tanah sebanyak 5,972.04 ekar (2,416 hektar), terdapat peluang untuk pertumbuhan dengan gabungan pembangunan yang dipadankan dengan permintaan pasaran baharu.
Menurutnya, komposisi tanah PKNS mewakili 44 peratus bagi pembangunan komersial, 13 peratus kediaman dan 43 peratus pembangunan campuran, dengan kawasan terbesar ialah di Klang, Bernam Jaya dan Hulu Langat.
“PKNS telah menetapkan sasaran tinggi untuk mencapai jualan kediaman kira-kira RM584 juta bagi tahun 2022 menerusi strategi jualan pemberian diskaun bagi projek baharu untuk pembeli Bumiputera dan bukan Bumiputera.

“Memanfaatkan kekuatan portfolio hartanah yang terdiri daripada lebih 160,000 rumah yang dibina di tanah seluas 64,500 ekar (26,102 hektar) dan pembangunan perindustrian seluas 11,885 ekar (4,809 hektar), PKNS yakin mampu mencapai sasaran nilai yang lebih besar untuk negeri, masyarakat dan pihak berkepentingan,” katanya pada sesi pembentangan Unjuran PKNS 2022 di Ibu Pejabat PKNS, di sini hari ini.
Turut hadir Ketua Pegawai Operasi, Suhaimi Kasdon dan Ketua Pegawai Teknikal, Md. Kamarzan Md. Rais.
Mengulas lanjut, Mahmud memberitahu, PKNS turut melakukan perubahan besar dalam strategi pemasaran dengan menambah jumlah galeri jualan sedia ada termasuk satu di ibu pejabat PKNS selain di tapak projek.
“Memandangkan pandemik Covid-19, banyak produk jualan yang tidak dapat dijual dan menerusi strategi pemasaran yang dirangka, kami akan membina lebih daripada lima buah galeri jualan pada tahun ini,” ujarnya.
Menurutnya lagi, PKNS turut memberi fokus terhadap pembangunan usahawan menerusi capaian program keusahawanan sedia ada iaitu Graduate Realizing Opportunities Way Forward (GROW) yang turut dikenali sebagai Program Usahawan Siswazah PKNS, selain Program Tunas Niaga Negeri Selangor (PROTUNe).
“Program ini menyasarkan golongan usahawan siswazah dan pelajar sekolah menengah dengan matlamat untuk memupuk keusahawanan dan melahirkan usahawan yang berdaya tahan, berdaya saing dan berdaya maju di negeri ini,” ujarnya. – K! ONLINE


Kepala pelajar tersepit pada meja belajar
Oleh KOSMO!

26 Januari 2022, 9:00 pm
JAKARTA – Sebuah video tular di media sosial yang memaparkan situasi kepala seorang pelajar perempuan tersepit pada sebuah meja belajar yang diperbuat daripada kayu, lapor laman berita Suara.com.
Video yang dimuat naik pada akaun TikTok bernama @oviefari itu memaparkan kejadian dikatakan berlaku di Pondok Roudlotul Muta’abbidin, Jawa Timur.
Menerusi video yang dikongsikan, kelihatan seorang pelajar perempuan sedang terbaring di atas lantai dengan kepalanya tersepit pada sebuah meja belajar berwarna ungu.
Beberapa rakannya dilihat cuba membantu dengan menarik meja tersebut.
Situasi tersebut menyebabkan mereka yang memerhati ketawa kerana melihat aksi pelajar tersebut yang cuba melepaskan diri.
Dua lelaki yang dikatakan pentadbir di pondok tersebut kemudian cuba membantu pelajar perempuan itu.

Akhirnya kepala pelajar tersebut berjaya dikeluarkan tanpa mengalami sebarang kecederaan.
Kejadian tersebut mendapat perhatian netizen di ruangan komen.
“Boleh masuk, tapi tak boleh keluar,’’ tulis seorang netizen.
“Keliru nak ketawa atau kesian,’’ tulis netizen lain. – Agensi


Suspek seleweng invois palsu sebelum kemuka kepada MITRA
Oleh MOHD. HUSNI MOHD. NOOR

26 Januari 2022, 7:38 pm
PUTRAJAYA – Menyediakan invois palsu dan ‘mark-up’ harga dan seterusnya kemukakan kepada Unit Transformasi Masyarakat India Malaysia (MITRA) sebagai bukti perbelanjaan.
Itu modus operandi yang didedahkan berhubung penyelewengan dana MITRA.
Sumber berkata, siasatan mendapati, penerima-penerima akan menyeleweng dana berkenaan untuk kepentingan peribadi.
Menurutnya, suspek mengambil kesempatan atas kelemahan pihak MITRA yang tidak membuat pengesahan perbelanjaan secara terperinci.
“Mereka (suspek) tahu, pihak MITRA hanya bergantung kepada Laporan Perbelanjaan Berkala yang dikemukakan oleh syarikat dan tidak membuat semakan secara terperinci.
“Kes disiasat di bawah Pecah Amanah di bawah Kanun Keseksaan Seksyen 403/405/409 dimana dana diselewengkan untuk kegunaan peribadi atau perniagaan,” katanya.- K! ONLINE


Elaun latihan atlet dinaikkan semula
Oleh MUHAMMAD ZUHAILY BADLISHAH

26 Januari 2022, 7:31 pm
BERITA gembira buat barisan atlet kebangsaan apabila elaun latihan bagi pemenang pingat perak dan gangsa Sukan SEA yang sebelum ini dipotong kini dinaikkan semula.
Menteri Belia dan Sukan, Datuk Seri Ahmad Faizal Azumu mendedahkan perkhabaran gembira itu sewaktu memberikan amanat pada majlis perhimpunan atlet dan jurulatih di Majlis Sukan Negara (MSN), Bukit Jalil, Kuala Lumpur hari ini.
Menurutnya, Kementerian Belia dan Sukan (KBS) telah mengarahkan MSN untuk segera melakukan penambaikkan kadar elaun kepada atlet-atlet yang terpilih mengikuti program latihan sepenuh masa.
“Ada berita gembira ingin saya sampaikan hari ini. Saya telah mengarahkan MSN untuk segera melakukan penambahbaikan kadar elaun latihan kepada atlet yang terpilih mengikuti program latihan sepenuh masa.
“Ia membabitkan langkah menaikkan elaun latihan untuk pemenang pingat perak Sukan SEA daripada RM800 kepada RM1,500 sebulan. Elaun pemenang pingat gangsa juga kini dinaikkan kepada RM1,000 sebulan berkuat kuasa serta-merta.
“Bagi atlet yang tidak memenuhi kriteria pemilihan untuk dimasukkan ke program latihan sepenuh masa, saya telah meminta MSN untuk terus menghulurkan bantuan setiap kali mereka hadir menjalani latihan secara berfasa,” katanya.

Terdahulu, MSN membuat penstrukturan semula kadar elaun latihan yang menyaksikan pemenang pingat emas Sukan SEA menerima bayaran elaun sebanyak RM2,000, manakala RM800 bagi perak dan gangsa.
Kenaikan semula kadar elaun itu sudah pasti menyemarakkan semula semangat barisan atlet untuk menampilkan prestasi terbaik pada penganjuran Sukan SEA seterusnya di Hanoi, Vietnam dari 12 hingga 23 Mei depan.
Selain Sukan SEA, barisan atlet juga dijadualkan menghadapi beberapa temasya besar antaranya Sukan Komanwel 2022 di Birmingham bermula 28 Julai hingga 8 Ogos dan Sukan Asia 2022 di Hangzhou, China (10-25 September). – K! ONLINE


Rumah PR1MA lewat siap: Peminjam LPPSA diberikan moratorium
Oleh DIYANATUL ATIQAH ZAKARYA

26 Januari 2022, 8:11 pm
ALOR GAJAH – Seramai 4,000 pembeli rumah mampu milik menerusi Lembaga Pembiayaan Perumahan Sektor Awam (LPPSA) yang berdepan dengan isu ‘rumah sakit’ dijangka diberikan kemudahan moratorium selama enam bulan.
Menteri Perumahan dan Kerajaan Tempatan (KPKT), Datuk Seri Reezal Merican Naina Merican berkata, penangguhan bayaran semula itu membabitkan kelewatan pembinaan Perumahan Penjawat Awam Malaysia (PPAM) dan (PR1MA) Projek Rumah 1Malaysia.
Katanya, pihaknya telah menyenaraikan sebanyak 4,000 nama pembeli rumah PPAM serta PR1MA menerusi LPPSA yang mengalami kelewatan pembinaan rumah untuk dipertimbangkan oleh Kementerian Kewangan bagi kemudahan moratorium.
“Tempoh pembinaan, kalau rumah teres 24 bulan, strata selalunya 36 bulan sehingga 60 bulan mengikut skala magnitud pembinaanya tetapi kalau LPPSA siap atau tidak dia akan caj, ada kalangan pembeli yang guna LPPSA untuk duduk rumah PR1MA.
“Jadi, saya telah hantar nama-nama pembeli di bawah LPPSA ini kepada Menteri Kewangan, Tengku Datuk Seri Zafrul Tengku Abdul Aziz minta supaya diberikan moratorium kerana ini bukan pilihan mereka sebaliknya berlaku kerana projek lewat siap, bank lain semua telah meluluskannya, LPPSA sahaja belum,”katanya. – K! ONLINE.


JPM nafi 3 Februari jadi cuti am Hari Wilayah Persekutuan
Oleh AMREE AHMAD

26 Januari 2022, 8:26 pm
PUTRAJAYA – Jabatan Perdana Menteri (JPM) menafikan maklumat yang tular menerusi media sosial konon 3 Februari depan diisytiharkan hari kelepasan am Wilayah Persekutuan.
Sebaliknya, pihak JPM melalui kenyataan hari ini menegaskan bahawa maklumat yang tertera dalam tangkap layar disebarkan menerusi aplikasi Whatsapp tersebut adalah tidak benar.
“Orang ramai dinasihatkan tidak menyebar atau berkongsi sebarang maklumat yang boleh menimbulkan kekeliruan dalam kalangan masyarakat,” kata JPM dalam akaun Facebooknya.
Ia turut merujuk pertanyaan daripada pelbagai pihak mengenai hebahan tular tersebut yang menggunakan tajuk Akta Hari Kelepasan 1951 Pemberitahuan Di Bawah Subseksyen 9(2).
Berdasarkan tangkap layar dimuat naik JPM, pekeliling palsu itu mendakwa konon Khamis minggu depan sebagai cuti Hari Wilayah Persekutuan 2022 yang dianjak daripada 1 Februari.
Ini susulan tarikh berkenaan secara kebetulan jatuh pada sambutan Tahun Baharu Cina yang akan diikuti keesokan pada 2 Februari kecuali bagi Kelantan dan Terengganu hanya sehari.

Hari Wilayah Persekutuan disambut warga Kuala Lumpur, Putrajaya dan Labuan setiap tahun pada 1 Februari sejak 1974 lalu dengan tema tahun ini ialah Wilayah Maju dan Sejahtera. – K! ONLINE


Empat tandas dalam satu bilik, keistimewaan rumah RM1.88 juta
Oleh KOSMO!

26 Januari 2022, 6:30 pm
MILWAUKEE, WISCONSIN – Sebuah rumah di negeri Wisconsin, Amerika Syarikat (AS) yang dibina dengan empat mangkuk tandas dalam satu bilik air telah mencecah harga sehingga $450,000 (RM1.88 juta) di pasaran, lapor akhbar Daily Mail semalam.
Empat mangkuk tandas itu tidak dipisahkan oleh penghadang malah dibina dalam satu baris dengan jarak hanya beberapa inci.
Ia dibina dengan sangat rapat sehingga empat orang ahli keluarga dapat menggunakannya serentak sambil berpegangan tangan.
Dalam pada itu, empat sinki turut dibina bertentangan dengan empat mangkuk tandas tersebut, menggambarkan bahawa kebersihan menjadi keutamaan dan bukannya privasi.
Ruang itu dibina di dalam sebuah rumah di bandar Milwaukee oleh keluarga Fowle pada tahun 1851.
Ia mempunyai lantai kayu keras, siling beralang, balkoni bertutup serta sebuah apartmen lengkap di bahagian belakangnya.

“Ketika dibina, rumah itu tidak mempunyai empat mangkuk tandas namun ditambah oleh Pasukan Pengakap Puteri lalu didermakan oleh pemiliknya sekitar tahun 1920 atau 1930,’’ jelas ejen hartanah, Jane Dichristopher dari agensi hartanah antarabangsa kepada stesen televisyen WTRF. – Agensi


Saintis dakwa bulan ais di Zuhal boleh didiami manusia
Oleh KOSMO!

26 Januari 2022, 7:30 pm
BOULDER, COLORADO – Satu penyelidikan baharu mendedahkan bahawa bulan ais yang mengelilingi Zuhal berpotensi mempunyai lautan dan boleh dihuni oleh makhluk-makhluk hidup, lapor laman berita Wion News semalam.
Kajian tersebut diterbitkan menerusi jurnal Icarus yang mendedahkan bahawa bulan yang paling dekat dengan planet Zuhal iaitu Mimas didakwa mengandungi air laut.
Penemuan tersebut menjadikan jumlah keseluruhan bulan yang mengelilingi planet dengan cincin gergasi itu kepada 83 biji, lebih banyak daripada Musytari.
“Jika Mimas mempunyai lautan, ia mewakili kelas jelmaan planet lautan baharu dengan permukaan yang tidak mengatasi kewujudan laut,’’ kata pengarang utama kajian, Alyssa Rhoden yang merupakan seorang saintis di Institut Penyelidikan Southwest di bandar Boulder.
Ahli Astronomi Inggeris, William Herschel menemukan bulan yang paling kecil dan hampir dengan planet Zuhal itu pada 1789. Ia dikatakan menyerupai bintang mati daripada filem Star Wars.
“Oleh kerana permukaan Mimas kebanyakannya berkawah, kami menjangka ia hanyalah bongkah ais beku,’’ kata Rhoden yang juga merupakan ketua bersama Network for Ocean Worlds dari Pentadbiran Aeronautik dan Angkasa Lepas Kebangsaan (NASA). – Agensi


Penolong akauntan songlap RM100,000 ditahan
Oleh MOHAMAD FAIZAL HASHIM

26 Januari 2022, 7:04 pm
JOHOR BAHRU – Seorang penolong akauntan ditahan Suruhanjaya Pencegahan Rasuah Malaysia (SPRM) Johor kerana disyaki melakukan penyelewengan wang berjumlah hampir RM100,000.
Menurut sumber, suspek lelaki yang berusia 50 tahun itu ditahan di pejabat SPRM Johor Bahru kira-kira pada pukul 3 petang tadi selepas hadir memberikan keterangan.
Difahamkan, suspek bertanggungjawab dalam menguruskan akaun pejabatnya yang berpusat di sebuah daerah telah menyeleweng wang tersebut untuk kepentingan diri, pada tahun 2016 hingga 2018.
Sementara itu, Pengarah SPRM Johor, Datuk Azmi Alias ketika dihubungi mengesahkan penahanan terbabit dan berkata kes disiasat dibawah Seksyen 409 Kanun Keseksaan.
Suspek akan dibawa ke Mahkamah Majistret Johor Bahru, esok untuk pertuduhan.-K! ONLINE


MOF yakin Program VA Kastam mampu capai sasaran
Oleh NUR HUDA MUSA

26 Januari 2022, 6:54 pm
PETALING JAYA – Kementerian Kewangan (MOF) yakin Jabatan Kastam Diraja Malaysia (JKDM) mampu mencapai sasaran kutipan sebanyak RM1 billion sehingga RM2 billion bagi Program Pengakuan Sukarela dan Pengampunan Cukai Tidak Langsung (Program VA) yang bermula awal tahun ini hingga 30 September 2022.
Menterinya, Tengku Datuk Seri Zafrul Tengku Abdul Aziz berkata, JKDM telah diberi mandat bagi melaksanakan Program VA yang juga merupakan antara usaha kerajaan dalam melakukan pembaharuan percukaian bagi menggalakkan pembayar cukai tampil secara sukarela dan melaporkan cukai sewajarnya.
“JKDM telah memainkan peranan sebagai salah satu agensi penting yang menggerakkan dasar dan inisiatif kerajaan. Sebagai contoh, jabatan itu telah memberi sumbangan besar dalam merealisasikan Pelan Jana Semula Ekonomi Negara (PENJANA).
“Ini termasuklah pemberian remisi penalti, pengecualian cukai jualan, cukai perkhidmatan, cukai pelancongan dan duti eksport,” katanya semasa berucap pada majlis Hari Kastam Sedunia di sini hari ini.
Katanya, selaku Menteri Kewangan, beliau amat menghargai segala pengorbanan JKDM yang dicurahkan demi menjaga kemakmuran dan kesejahteraan negara dan Keluarga Malaysia.
“Justeru amatlah penting supaya kesiapsiagaan, iltizam dan tekad yang telah dipasakkan oleh JKDM ini diperhebat dan diperkasakan lagi.

“Sebagai konteks, menurut data yang dikumpul oleh Bank Dunia, semenjak tahun 2000 hingga 2019, kontena yang berlabuh di pelabuhan negara telah mencatatkan peningkatan twenty-foot equivalent unit, atau TEU dari 4.6 juta kepada 26.2 juta, iaitu hampir 500 peratus. Ini merupakan pencapaian yang amat memberangsangkan, dan mencerminkan kedudukan Malaysia sebagai salah satu negara perdagangan utama dirantau ini,” tambahnya.
Namun beliau berkata, pihaknya yakin, JKDM mampu mencapai sasaran yang lebih baik, terutamanya apabila negara terus mencatatkan jumlah perdangangan yang telah melonjak melebihi 2 trilion ringgit bagi 11 bulan pertama tahun 2021.
“Dari keseluruhan nilai tersebut, 1.1 trilion ringgit merupakan eksport, dan 894 bilion ringgit merupakan import. Dengan ekonomi dunia dan negara yang dijangka terus memulih tahun ini, nilai ini dijangka akan terus meningkat,” katanya. – K! ONLINE


Tun Mahathir semakin pulih, pindah ke wad biasa
Oleh HARRITH HISHAM

26 Januari 2022, 7:02 pm
PETALING JAYA – Keadaan kesihatan bekas Perdana Menteri, Tun Dr. Mahathir Mohamad yang kini masih dirawat di Institut Jantung Negara (IJN) bertambah baik dan semakin pulih.
Menurut anaknya, Datin Paduka Marina Mahathir, penilaian kesihatan bapanya itu dilakukan oleh pasukan doktor yang merawatnya.
“Hari ini Tun Mahathir dipindah keluar dari Unit Rawatan Koronari ke bilik wad biasa.
“Tun Mahathir kelihatan ceria dan bersemangat untuk kembali pulih sepenuhnya,” katanya.
Marina berkata, bagi mengelakkan jangkitan, kedua-dua Tun Mahathir dan Tun Dr. Siti Hasmah Mohd Ali tidak dibenarkan menerima pelawat di IJN ketika ini.
“Sekali lagi kami keluarga ingin mengucapkan terima kasih kepada semua pihak yang mendoakan agar beliau sembuh sepenuhnya,” ujarnya. – K!ONLINE


Tiada plasebo dalam vaksin Covid-19
Oleh SITI A'ISYAH SUKAIMI

26 Januari 2022, 7:08 pm
PUTRAJAYA – Kementerian Kesihatan (KKM) menegaskan, tiada penggunaan sebarang plasebo dalam vaksin Covid-19 Program Imunisasi Covid-19 Kebangsaan sekali gus tuduhan yang dibuat berhubung dakwaan penggunaannya adalah tidak benar.
Menurut kenyataan KKM, pihaknya memandang serius tuduhan sebuah video pada laman Facebook dan menjelaskan, semua produk farmaseutikal termasuk vaksin yang telah diluluskan oleh Pihak berkuasa Kawalan Dadah (PBKD) dihasilkan melalui pengilang yang mematuhi standard antarabangsa seperti Amalan Perkilangan Baik (GMP), Pharmaceutical Inspection Co-operation Scheme (PIC/S) dan Pertubuhan Kesihatan Sedunia (WHO).
“Pemantauan kualiti produk dilakukan sepanjang proses pengilangan iaitu ujian kawalan kualiti akan dijalankan pada setiap kelompok sebelum dipasarkan. Bagi produk berdaftar, ia hanya mengandungi bahan aktif dan eksipien yang telah diperakukan oleh PBKD untuk dipasarkan dan bukan sejenis plasebo.
“Bahagian Regulatori Farmasi Negara (NPRA) juga menilai dokumen pengilangan dan melakukan pemeriksaan rangkaian sejuk bagi setiap kelompok produk vaksin Covid-19 melalui proses Lot Release dengan ketat bagi memastikan kandungan dan kualiti produk vaksin adalah terjamin,” katanya di sini hari ini.
Sehubungan itu, KKM akan membuat laporan kepada Polis Diraja Malaysia (PDRM) dan juga Suruhanjaya Komunikasi dan Multimedia Malaysia (SKMM) untuk tindakan selanjutnya.
Dalam masa sama, kenyataan itu menyebut, penggunaan plasebo adalah merupakan satu keperluan dalam sesebuah kajian klinikal dan ia merupakan intervensi yang tidak mengandungi komponen aktif yang dapat merawat atau mencegah sesuatu penyakit. – K! ONLINE.


‘Banyak kenangan yang tidak dapat dihuraikan’
Oleh NIA AMIRA NAJWA AZMI

26 Januari 2022, 6:28 pm
PETALING JAYA – Perjalanan pulang seorang ketua jururawat pergigian sebuah hospital swasta ke rumahnya berakhir dengan tragedi selepas dia maut digilis sebuah lori tiga tan di Lebuh Raya Sungai Besi, Kuala Lumpur.
Kawan baik mangsa ketika berkongsi mengenai kejadian itu di Facebook menjelaskan, nahas berpunca apabila motosikal yang ditunggang mangsa dilanggar sebelum dia digilis kenderaan berat tersebut.
Menurut @PuteriPutput, arwah Wan Nurfarahin Mohd. Radzi merupakan ibu tunggal dan mempunyai tiga anak yang masih kecil.
“Saya amat terkejut dan sedih dengan pemergian arwah. Arwah Farahin seorang rakan yang sangat baik dan sentiasa ada disisinya di saat susah dan senang.
“Farahin sanggup menunggang motosikal walaupun sedang mengandung semata-mata mahu mengirim hadiah sempena hari lahir bayinya. Kami bercadang untuk berjumpa dan melepaskan rindu (tetapi tidak kesampaian),” katanya.
Bekas suami arwah dikenali sebagai Muhammad Basyer Roslee turut mengucapkan takziah dan bersedih atas pemergian Wan Nurfarahin.

Basyer turut mengakui terlalu banyak kenangan bersama arwah yang tidak dapat dilupakannya dan berjanji akan menjaga tiga zuriat mereka sebaik mungkin.
“Saya maafkan awak dari hujung rambut hingga hujung kaki. Banyak kenangan yang tidak dapat dihuraikan, mungkin ini dah ditakdirkan..tenang lah disana,” tulisnya. – K! ONLINE


Hanya pembalakan ‘terancang’ baik untuk harimau – WWF
Oleh HARRITH HISHAM

26 Januari 2022, 6:50 pm
PETALING JAYA – Tabung Hidupan Liar (WWF) menjelaskan pembalakan baik untuk harimau hanyalah membabitkan pembalakan terancang yang hanya menebang sebilangan pokok tertentu setiap tahun dalam petak hutan selaras dengan amalan Pengurusan Hutan Lestari (SFM).
WWF dalam satu kenyataan berkata, kajian itu telah diterbitkan oleh pihak WWF pada 2009 yang bertajuk, ‘Kepentingan hutan balak terpilih untuk pemuliharaan harimau Panthera Tigris: Anggaran kepadatan penduduk di Semenanjung Malaysia’ oleh D Mark Rayan dan Shariff Wan Mohamad bagi memahami tentang keadaan kepadatan harimau khususnya di hutan balak.
“Kajian 2009 mendapati, anggaran kepadatan 2.59 harimau dewasa adalah bagi setiap 100 kilometer (km) persegi. Ini menunjukkan bahawa hutan ditebang secara terancang, seperti Hutan Simpan Gunung Basor, berpotensi untuk menampung kepadatan harimau yang tinggi.
“Kajian itu menyimpulkan bahawa penyelidikan lanjut amat diperlukan untuk memahami ekologi harimau dan mangsanya di hutan yang dibalak secara terancang.
“Ini untuk memastikan garis panduan pengurusan mesra harimau boleh disyorkan untuk Pengurusan Hutan Lestari (SFM), sekali gus dapat menyumbang secara signifikan kepada pemuliharaan harimau di negara ini.
“Kami percaya bahawa hutan yang bersih dan tidak terganggu adalah habitat yang sesuai untuk harimau. Kawasan perlindungan dalam bentuk perlindungan hidupan liar dan taman negara adalah perlu,” katanya dalam kenyataan, hari ini.

Terdahulu, Jabatan Perhutanan Negeri Kelantan (JPNK) mendakwa aktiviti pembalakan di negeri berkenaan tidak menjejaskan populasi harimau.
Menurut pengarahnya, Abdul Khalim Abu Samah, proses itu sebaliknya baik untuk pertambahan populasi berpandukan kepada kajian yang dibuat oleh seorang pakar dari Sarawak.
Dalam pada itu, WWF berkata, adalah penting untuk membezakan SFM yang mematuhi prinsip kemampanan daripada pembalakan konvensional apabila pembalakan sembarangan berlaku.
“Pembalakan sembarangan inilah yang membawa kepada kemerosotan hutan dan akhirnya penebangan hutan, apabila hutan sudah kehilangan fungsi dan nilainya, oleh itu ia akan ditukar kepada penggunaan tanah lain.
“Walaupun SFM mengekalkan integriti dan fungsi hutan, namun hutan yang terdegradasi tidak baik untuk biodiversiti dan hanya spesies generalis yang dapat menyesuaikan diri dengannya, seperti kucing harimau bintang dan musang sawit,” katanya.
Justeru, kerja pemuliharaan harimau WWF terdiri daripada beberapa komponen, yang kesemuanya direka untuk mengurangkan ancaman terhadap harimau dan hidupan liar lain yang hidup dalam landskap sama.-K! ONLINE


Ebit Lew bantu Mak Long bina rumah
Oleh KOSMO!

26 Januari 2022, 6:45 pm
PETALING JAYA – Ebit Lew sekali lagi menjadi perhatian orang ramai kerana membantu seorang warga emas, Rohana Mahfuz, 76, membina rumah baru setelah rumahnya hanyut akibat musibah banjir di Hulu Langat bulan lalu.
Menerusi perkongsian di laman Facebook milik Ebit Lew, dia memaklumkan telah berjumpa sendiri dengan wanita tersebut dan akan membina semula sebuah rumah untuknya.
Lebih mengharukan, Ebit dilihat turut tersentuh sehingga mengalirkan air mata melihat ujian yang menimpa warga emas tersebut.
“Menangis je dari mula jumpa tadi. Dah sebulan nenek tak tahu macam mana nak bina rumah.
“Dari mula hanya meluah rasa dan ujian hidupnya. Satu sahaja saya minta dengan ustaz doakan nenek disayangi Allah dan masuk syurga,” tulisnya dalam satu hantaran hari ini.
Tambah Ebit Lew, beliau telah menghubungi kontraktor dan dalam proses untuk menyiapkan reka bentuk plan rumah untuk menyiapkan sebuah rumah buat wanita itu.

“Kami terus tengok plan rumah dan hubungi kontraktor. Insya-Allah akan bina rumah baru untuk nenek.
“Nenek tiada suami dan anak-anak. Syukur adik-beradik dan jiran tetangga ramai membantu serta masyarakat ramai membantu. Doakan ya rumah nenek dapat kami siapkan mengikut pelan asal,” katanya. – K!ONLINE


Denmark, New Zealand dan Finland negara paling kurang rasuah 2021
Oleh KOSMO!

26 Januari 2022, 7:00 pm
LONDON – Badan pemerhati anti rasuah antarabangsa melaporkan bahawa negara Denmark, New Zealand dan Finland menduduki tempat pertama dalam senarai negara paling kurang rasuah di dunia, lapor akhbar Daily Mail semalam.
Kedudukan tersebut dipaparkan menerusi Indeks Persepsi Rasuah 2021 oleh Transparency International.
Menurut laporan tersebut, Sudan Selatan dicatatkan berada pada kedudukan terbawah dalam senarai dengan 11 mata lalu menjadikan ia sebagai negara paling tinggi kes rasuah.
Amerika Syarikat (AS) pula terkeluar daripada senarai 25 negara teratas buat kali pertama kerana menghadapi serangan berterusan terhadap pilihan raya.
Kedudukan tiga negara teratas tersebut dilaporkan sama dengan 88 mata setiap satu. Dua yang lain mengekalkan kedudukan manakala Finland mengalami peningkatan sebanyak tiga mata.
Laporan itu mendapati bahawa kebanyakan negara mencatatkan sedikit atau tiada kemajuan dalam menurunkan tahap rasuah dalam sedekad yang lalu.

Tindak balas pihak berkuasa terhadap pandemik Covid-19 di kebanyakan tempat dikatakan telah menjejaskan sifat bertanggungjawab terhadap perkara tersebut.
Transparency International mendapati bahawa hak semak dan imbang semakin lemah bukan sahaja di negara dengan kes rasuah dalam kalangan pihak berkuasa dan institusi yang lemah, tetapi juga kepada negara dengan sistem demokrasi yang mantap.
Antara isu lain sepanjang tahun lalu yang diutarakan adalah penggunaan perisian Pegasus yang dikaitkan dengan pengintipan aktivis hak asasi manusia, wartawan dan ahli politik di seluruh dunia. – Agensi


Kes Covid-19 meningkat
Oleh SITI A'ISYAH SUKAIMI

26 Januari 2022, 6:06 pm
PUTRAJAYA – Kes harian Covid-19 meningkat kepada 4,744 kes hari ini, menjadikan jumlah kumulatif sebanyak 2,844,969 kes.
Semalam, negara mencatatkan jangkitan Covid-19 sebanyak 4,066 kes termasuk 442 kes import.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” menurutnya menerusi satu ciapan Twitter hari ini. -K! ONLINE


Kelas Tahun 1, 2 perlu di tingkat bawah, bukan atas
Oleh KOSMO!

26 Januari 2022, 5:26 pm
PETALING JAYA- Kelas bagi murid-murid Tahun 1 dan 2 perlu ditempatkan di tingkat bawah bangunan setiap sekolah dan bukannya di aras 2 dan 3 seperti yang dilaksanakan ketika ini.
Itu antara saranan diutarakan seorang guru dikenali sebagai Mohd. Fadli Salleh menerusi laman Facebook miliknya sebentar tadi dengan menyifatkan kelas di tingkat atas boleh memenatkan pelajar terbabit.
“Kelas Tahun 1 dan 2 patut di tingkat bawah, bukan di tingkat 2 dan 3. Badan mereka kecil, pikul beg berat, naik tangga sangat bahaya dan memenatkan.
“Lagi pun, murid Tahun 1 ini masih mentah pemikiran mereka, tidak matang dan bergurau tanpa memikirkan kesannya,” katanya.
Menurutnya, kes melibatkan murid jatuh tangga juga kerap dilaporkan apabila mereka sering bertolakan seperti ketika mahu ke kantin atau sewaktu pulang ke rumah.
Susulan hantaran tersebut, rata-rata pengguna media sosial turut bersetuju dengan saranan guru berkenaan selain mengharapkan pihak pengurusan sekolah untuk mempertimbangkan hal ini.

“Betul sangat-sangat, ini sudah kena dekat anak perempuan kakak, belikan beg roda untuk elak sandar beg besar tetapi rupanya kelas di tingkat atas, nak tarik beg tak boleh dan perlu pikulnya,” kata Nurulain Nasrul Nina.
“Tahun 3 pun tidak sesuai cikgu, Tahun 4, 5 dan 6 mungkin boleh berfikir dan mampu naik ke tingkat 2 dan 3,” jelas Zairina Yuszairi.
“Tidak cukup bangunan mahu buat macam mana, pihak Kementerian Pendidikan perlu ambil tindakan dengan mendengar keluhan ini ibu bapa dan cikgu,” jelas Salme Salme. -K! ONLINE


Geng Kontraban minuman keras tumpas
Oleh FITRI HAZIM

26 Januari 2022, 5:55 pm
SERDANG – Dua sindiket penyeludupan minuman keras bernilai RM32,000 termasuk cukai berjaya ditumpaskan Polis Diraja Malaysia (PDRM) dalam satu serbuan di sebuah kilang di Puchong di sini baru-baru ini.
Ketua Polis Daerah Serdang, Asisten Komisioner A.A Anbalagan berkata, serbuan dilakukan di sebuah kilang yang dijadikan stor simpanan di kawasan perindustrian di Taman Puchong pada 22 Januari lalu.
Beliau berkata, menerusi serbuan tersebut, sepasukan anggota PDRM Cawangan Siasatan Jenayah Ibu Pejabat Polis Daerah (IPD) Serdang berjaya menyita sebanyak 6,590 liter minuman keras dengan jumlah cukai dielakkan sebanyak RM145,000.
Katanya, sebuah lori, alat kawalan jauh dan sebuah telefon bimbit turut disita dalam serbuan tersebut.
“Seorang suspek terdiri warga Bangladesh berusia 29 tahun yang bekerja sebagai pembantu stor di kilang terbabit telah ditahan.
“Modus operandi kumpulan ini menjadikan kilang sebagai stor simpanan barang terlarang dan dipercayai untuk edaran di sekitar di kawasan Lembah Klang.

“Stor simpanan ini dipercayai bergiat aktif lebih kurang 5 hingga 6 bulan di daerah Serdang dan sekitar kawasan Lembang Klang” katanya dalam satu sidang akhbar di bilik media IPD Serdang di sini hari ini.
Katanya, kes disiasat di bawah Seksyen 135 (1)(D) Akta Kastam 1967 dan Seksyen 6 (1)(C) Akta Imigresen.
“Jika sabit kesalahan boleh didenda tidak kurang 10 kali nilai barang atau RM100,000.00 yang mana lebih besar dan tidak lebih 20 kali nilai barang atau RM500,000.000 yang mana lebih besar, atau dipenjarakan tidak kurang dari enam bulan dan tidak melebihi 5 tahun atau kedua-duanya sekali,” ujarnya. – K!ONLINE


Dayana Roza sedih burung peliharaan mati
Oleh MOHAMMAD SHAHEMY AZMI

26 Januari 2022, 5:40 pm
PETALING JAYA – Pelakon Dayana Roza berkongsi rasa sedih selepas burung kakak tua peliharaannya bernama Luna mati akibat keracunan makanan.
Menerusi hantaran yang dikongsikan pelakon itu dalam Instagram miliknya, Luna dikatakan sihat sehari sebelum burung berwarna kelabu putih itu ditemui tidak lagi bernyawa di dalam sangkarnya.
“Semalam (kelmarin) okay. Pagi ini (semalam) sakit lepas itu sudah tidak ada lagi (mati),” tulis Dayana.
Dayana atau nama lengkapnya Nur Dayana Kamsun Bahari, 30, turut memaklumkan bahawa dia juga mengalami keracunan makanan sehari sebelum burung peliharaannya itu ditemui mati akibat perkara sama.
“Semalam (kelmarin) saya keracunan makanan. Hari ini (semalam) Luna mati kerana keracunan makanan. Maafkan saya Luna,” kongsi Dayana.
Kematian Luna ternyata membuatkan pelakon drama Cinta Bukan Kristal itu sedih apabila merindui telatah dan sifat burung itu yang suka membuat bising.

“Saya sudah mula rindukan Luna. Esok tak perlu lagi sediakan sarapan buah-buahan dan sayur-sayuran untuk Luna.
“Tidak ada lagi kedengaran suara Luna teruja apabila namanya dipanggil. Tidak kedengaran lagi suara Luna teruja apabila nampak saya. Saya ingat lagi ketika kali pertama saya melihat Luna. Awaklah cinta pertama saya.
“Saya ingatkan kitab oleh tua bersama-sama. Tapi ternyata Allah SWT lebih sayangkan Luna. Berehatlah Luna. Sekarang Luna berada di tempat yang lebih baik (syurga). Sayang Luna,” luahnya.
Menjengah dalam ruangan komen, ramai pengikutnya turut merasai kesedihan yang dihadapi Dayana selepas kehilangan haiwan kesayangannya.
“Air mata untuk haiwan peliharaan tidak tahulah sudah banyak mana ditumpahkan. Bila pegang jasad haiwan kesayangan tanpa roh, terbayang-bayang telatah sewaktu masih bernyawa,” kata seorang pengguna Instagram.
“Tidak semua orang ada sifat menyayangi haiwan tidak kira kucing, burung dan sebagainya. Saya rasai apa yang awak rasa. Bertabahlah,” komen seorang lagi netizen. – K! ONLINE


‘Saya akan cuba….’ – Zizie Izette
Oleh NORLIZAH ABAS

26 Januari 2022, 5:35 pm
KUALA LUMPUR – Seorang perunding unit amanah memberitahu Mahkamah Sesyen di sini hari ini, Datin Seri Zizie Izette A. Samad ada mengatakan, beliau akan cuba menyampaikan kepada suaminya, Datuk Seri Bung Moktar Radin. hasrat seorang ejen pelaburan berhubung pelaburan unit amanah Public Mutual.
Norhaili Ahmad Mokhtar, 45, memberitahu bahawa beliau pernah menyuarakan hasrat kepada Bung Moktar untuk membentangkan kertas cadangan pelaburan unit amanah Public Mutual kepada Lembaga Pengarah Felcra.
Hasrat itu disampaikan dalam satu pertemuan di sebuah hotel sekitar tahun 2015 yang turut dihadiri oleh isteri Ahli Parlimen Kinabatangan itu, Zizie Izette yang juga kenalannya.
Beliau yang ketika itu bertugas sebagai ejen pelaburan Public Mutual Berhad berkata, pertemuan singkat itu juga disertai oleh rakan setugas Madhi Abdul Hamid, 43, yang turut membawa Kertas Cadangan Celik Pelaburan untuk dibentangkan kepada Lembaga Pengarah Felcra.
Bagaimanapun, saksi pendakwaan ke-25 itu berkata, dalam pertemuan tersebut Bung Moktar yang juga Pengerusi Bukan Eksekutif Felcra tidak memberikan sebarang maklum balas kerana beliau bergegas untuk menunaikan solat Zuhur.
“Kami tidak sempat membentangkan kertas cadangan tersebut kerana Datuk Seri Bung Moktar hendak cepat menunaikan solat Zuhur,” ujarnya pada sesi pemeriksaan utama oleh Timbalan Pendakwa Raya Mohd. Sophian Zakaria.

Menurut Norhaili, oleh kerana gagal mendapat maklum balas Bung Moktar, beliau menyampaikan hasrat mereka kepada Zizie Izette dan dibalas oleh pelakon itu `saya akan cuba’. – K!ONLINE


Kerajaan benarkan tunai umrah 8 Februari depan
Oleh KOSMO!

26 Januari 2022, 5:58 pm
KUALA LUMPUR – Umat Islam di negara ini boleh menarik nafas lega selepas kerajaan memutuskan kebenaran menunaikan umrah di Tanah Suci Mekah bermula 8 Februari depan.
Menteri Pelancongan, Seni dan Budaya, Datuk Seri Nancy Shukri berkata, keputusan itu dibuat susulan kerajaan tidak melanjutkan pengangguhan sementara ibadah umrah berkuat kuasa 8 Januari lalu susulan penularan jangkitan Omicron.
“Baru tadi kami buat keputusan sepertimana dinyatakan dahulu yang penangguhan umrah hanya satu bulan sahaja. Jadi, bermula 8 Februari ini agensi pelancongan umrah boleh meneruskan aktiviti umrah.
“Prosedur operasi standard (SOP) baharu akan dibincang bersama agensi pelancongan umrah kerana kita mahu pastikan apabila balik nanti, mereka (jemaah) dapat pilih di mana mereka mahu dikuarantin,” katanya.
Beliau berkata demikian selepas pelancaran Video Dream Malaysia melalui kerjasama Tourism Malaysia dan GoPro Malaysia di Hotel EQ di sini tadi.
Sementara itu, ketika ditanya mengenai penerbangan pertama jemaah umrah pada 8 Februari depan, Nancy menjelaskan perkara itu belum diputuskan.

Sebelum ini, Menteri Kesihatan, Khairy Jamaluddin mengumumkan kerajaan menangguhkan ibadah umrah buat sementara waktu berkuat kuasa 8 Januari lalu berikutan penularan jangkitan Omicron. – K! ONLINE.


PM Pakistan doakan Mahathir cepat sembuh
Oleh NUR HUDA MUSA

26 Januari 2022, 6:04 pm
PETALING JAYA – Perdana Menteri Pakistan, Imran Khan mengharapkan bekas Perdana Menteri, Tun Dr. Mahathir Mohamad yang sedang menerima rawatan di Unit Rawatan Koronari (CCU) Institut Jantung Negara (IJN) bertambah baik.
“Doa dan ucapan selamat saya tujukan kepada rakan saya Dr. Mahathir Mohamad agar beliau cepat sembuh,” ciapnya di laman Twitter rasminya tadi.
Perdana Menteri Pakistan mendoakan kesihatan Tun M.
Terdahulu, keadaan kesihatan Mahathir dilaporkan menunjukkan peningkatan baik selepas beberapa hari menerima rawatan di IJN.
Perkara itu dikongsikan anak bekas Perdana Menteri itu, Datin Marina Mahathir, yang memberitahu, bapanya mempunyai selera makan bertambah baik dan sempat berseloroh dengan ahli keluarga yang berada di sisi beliau. -K! ONLINE


Restoran popular di Kuala Lumpur kotor
Oleh NIA AMIRA NAJWA AZMI

26 Januari 2022, 6:10 pm
PETALING JAYA – Sebuah restoran yang agak terkenal di ibu negara tular kerana mengabaikan kebersihan di dapur termasuk melenyek kentang menggunakan botol.
Kejadian itu didedahkan seorang pengguna Twitter, @antaintiom, berkongsi beberapa video daripada pengguna TikTok dipercayai pekerja restoran tersebut.
Menerusi video berdurasi 21 saat yang dikongsi, pekerja restoran itu menggunakan air di dalam bekas kotor dan merenjis ke dalam kuali.
Selain itu, ayam goreng pula diletakkan atas dapur memasak manakala kentang dilenyek dengan menggunakan botol. Lantai di restoran itu juga basah.
Susulan perkongsian itu, rata-rata pengguna media sosial berasa geli kerana restoran tersebut selalu dikunjung orang ramai.
“Kembang tekak lepas tengok (video). Kali terakhir pergi tak ingat bila tapi bertahun dah tidak makan di sini. Hairan juga kerana setiap malam dikunjungi ramai orang,” kata @iamaddy84.

“Ini sudah melanggar etika penyediaan makanan. Tolonglah tutup restoran ini,” ujar @YrHighnessSofya.- K! ONLINE


Wanita mengaku hanya mandi tiga kali seminggu
Oleh KOSMO!

26 Januari 2022, 5:23 pm
LONDON – Seorang wanita yang mengaku mandi hanya tiga kali seminggu telah mencetuskan perdebatan dalam kalangan pengguna media sosial, lapor akhbar Daily Mail semalam.
Wanita itu menghadiri forum keibubapaan Britain, Mumsnet untuk menjelaskan bahawa dia hanya mandi pada dua hari bekerja dan satu hari lagi ketika hujung minggu.
Perkara tersebut mendapat rungutan daripada seorang rakannya kerana dia mempunyai seorang bayi.
Dia tidak kisah berkenaan perkara tersebut walaupun mempunyai dua anak lain yang sudah besar.
Menerusi perkongsiannya, kegiatannya setiap hari tidak memerlukan senaman yang berat dan hanya akan mandi sekiranya pergi ke gimnasium atau berbadan kotor.
Pengulas-pengulas di forum tersebut turut berbeza pendapat mengenai tindakan wanita itu dengan ada yang mendakwa bahawa mereka boleh menghidu bau hapak daripada orang yang tidak mandi setiap hari.

“Saya bekerja secara sambilan. Rutin harian saya adalah bermain di rumah, membawa anjing berjalan-jalan, menghantar anak ke sekolah dan mungkin ke taman.
“Saya mandikan anak saya tiga kali seminggu. Pasangan saya bersenam setiap minggu jadi dia lebih kerap mandi daripada saya,’’ jelas wanita itu. – Agensi


Lebih separuh kebakaran di Pulau Burung dipadam
Oleh ISWAN SHAFIQ ISA

26 Januari 2022, 5:43 pm
SEBERANG PERAI – Hanya tinggal kurang daripada separuh atau kira-kira 45 peratus daripada keseluruhan kawasan yang terbakar di tapak pelupusan sampah di Pulau Burung, Nibong Tebal di sini masih belum dipadamkan setakat ini.
Pengarah Jabatan Bomba dan Penyelamat Malaysia (JBPM) negeri, Saadon Mokhtar berkata, pihaknya mendapat kerjasama baik daripada semua pihak yang terlibat sekaligus melancarkan operasi berkenaan.
“Selain air, kita turut menggunakan tanah yang disumbangkan oleh MBSP (Majlis Bandaraya Seberang Perai) iaitu kira-kira 50 hingga 60 lori sehari untuk membantu memadamkan api.
“Setakat ini, kita tak boleh beri jangkaan bila kebakaran ini boleh dipadamkan sepenuhnya, namun, kita akan cuba melakukan yang terbaik,” katanya kepada pemberita selepas menghadiri Kempen Keselamatan Keluarga Malaysia dan Menghapuskan Bahaya Kebakaran (MBK) sempena Tahun Baru Cina di Bukit Mertajam di sini hari ini.
Insiden kebakaran di kawasan seluas kira-kira 11.3 hektar itu berlarutan sejak dua minggu lalu hingga memaksa kira-kira 90 buah keluarga dari dua kawasan berhampiran terpaksa dipindahkan selain menyebabkan 10 buah sekolah ditutup.
Dalam perkembangan lain Saadon berkata, statistik kebakaran, penyelamatan dan khidmat khas 24 jam di negeri ini pada tahun lepas menurun berbanding tahun sebelumnya dari segi jumlah kes, kematian atau kecederaan. – K! ONLINE


Wanita lakukan suntikan besar otot punggung tiada tauliah
Oleh ASLIZA MUSA

26 Januari 2022, 4:35 pm
TELUK INTAN – Wanita yang melakukan suntikan membesarkan otot punggung ke atas seorang lelaki yang ditemui mati dalam bilik sebuah hotel di sini kelmarin, bukan ‘pakar bedah’ kosmetik bertauliah.
Ketua Polis Daerah Hilir Perak, Asisten Komisioner Ahmad Adnan Basri berkata, kandungan ubat yang digunakan untuk suntikan itu juga didapati tidak berdaftar dengan Kementerian Kesihatan (KKM).
Katanya, polis telah mengambil keterangan wanita berusia 46 tahun itu yang menjalankan perniagaan kecantikan termasuk beberapa individu lain.
Ahmad Adnan
“Kita telah memaklumkan perkara itu kepada Ketua Cawangan Penguatkuasa Farmasi Perak untuk tindakan lanjut.
“Siasatan oleh pihak bertanggungjawab akan dijalankan setelah mendapat laporan kimia berkaitan kandungan bahan yang digunakan dalam suntikan itu,” katanya di sini hari ini.
Menurut beliau, kes itu disiasat Bahagian Penguatkuasa Farmasi Perak mengikut Seksyen 13 (a) dan (b) Akta Racun 1952 yang boleh dikenakan denda sehingga RM5,000 atau penjara tidak lebih dua tahun atau kedua-dua sekali.

“Siasatan kes ini telah pun selesai di mana hasil bedah siasat mendapati punca kematian lelaki itu akibat paru-paru berair,” katanya.-K! ONLINE


Pemilik bengkel besi ditahan, polis rampas dadah RM2 juta
Oleh SAFINA RAMLI

26 Januari 2022, 4:31 pm
GEORGE TOWN – Polis Pulau Pinang berjaya menumpaskan satu sindiket disyaki pengedaran dadah selepas menahan empat individu dalam empat serbuan di daerah Seberang Perai Utara (SPU) dan Seberang Perai Tengah (SPT) dekat sini minggu lalu.
Selain penahanan suspek warga tempatan berusia 30 hingga 43 tahun itu, polis turut merampas pelbagai jenis dadah bernilai hampir RM2 juta dalam operasi selama tiga hari bermula Khamis hingga Sabtu lalu.
Ketua Polis Pulau Pinang, Datuk Mohd. Shuhaily Mohd. Zain berkata, pihaknya menahan supek pertama iaitu pemilik bengkel besi berusia 43 tahun di tepi Jalan Bukit Minyak, Bukit Mertajam bersama dadah disyaki jenis syabu seberat kira-kira 3,162 gram (g) bernilai RM113,832.
Menurutnya, isteri suspek berusia 30 tahun kemudiannya ditahan di sebuah rumah di Bukit Mertajam, manakala polis turut menemui dadah disyaki syabu seberat 20,800 g bernilai RM748,000 bersama 1,289 g dadah ketamin bernilai RM70,895 dan 58,750 biji pil Erimin 5 bernilai RM881,250 di rumah itu.
“Hasil soal siasat telah membawa kepada penahanan suspek ketiga yang bekerja sebagai pembantu kedai makan di Butterworth bersama serbuk putih disyaki dadah ketamin dengan anggaran berat 3,250 g bernilai RM178,750.
“Seterusnya, polis juga berjaya menahan seorang lagi lelaki dipercayai ahli sindiket ini di kawasan Butterworth,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.

Mohd. Shuhaily berkata, sindiket itu dipercayai aktif dalam aktiviti pengedaran dadah bagi pasaran tempatan sejak tahun lalu, manakala kesemua suspek negatif ujian saringan air kencing.
Kesemua mereka direman selama tujuh hari sehingga esok bagi membantu siasatan mengikut Seksyen 39B Akta Dadah Berbahaya 1952.
Dalam pada itu, beliau memberitahu, dua anggota polis berpangkat Koperal dan Lans Koperal di negeri itu turut ditahan selepas didapati positif dadah dalam pemeriksaan oleh Jabatan Siasatan Jenayah Narkotik (JSJN) bersama Jabatan Integriti dan Pematuhan Standard (JIPS) pada Isnin dan Selasa lalu.- K! ONLINE


Enam barangan disenarai dalam SHMTBC 2022
Oleh LUQMAN RIDHWAN MOHAMED NOR

26 Januari 2022, 5:17 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan melaksanakan Skim Harga Maksimum Musim Perayaan Tahun Baharu Cina (SHMTBC) 2022 berkuat kuasa bermula 29 Januari sehingga 4 Februari depan.
Menterinya, Datuk Seri Alexander Nanta Linggi berkata, tarikh tersebut merupakan tiga hari sebelum, semasa dan tiga hari selepas perayaan.
“Sebanyak enam jenis barangan harga terkawal akan dikuatkuasakan melibatkan barang keperluan harian dari kategori hasil laut, barangan kering dan daging babi.
“Jumlah keseluruhan barangan harga terkawal bagi pelaksanaan Skim Harga Maksimum Keluarga Malaysia (SHMKM) dan SHMTBC 2022 adalah sebanyak 18 jenis barangan daripada kategori ayam, telur ayam, sayur, barangan kering dan daging babi,” katanya dalam satu kenyataan di sini hari ini.
Alexander memaklumkan, senarai barangan harga terkawal bagi SHMTBC 2022 adalah ikan bawal putih (berat antara 200 gram hingga 400 gram seekor) dan udang putih (berat antara 41 ekor hingga 60 ekor sekilogram).
Selain itu, katanya, adalah bawang putih (China), babi hidup (kawalan di peringkat ladang sahaja), daging babi (perut) dan daging babi (daging dan lemak). – K! ONLINE


Pembalakan haram di Kelantan tidak serius
Oleh ROSLIZA MOHAMED

26 Januari 2022, 4:08 pm
KOTA BHARU – Kerajaan Negeri Kelantan mengakui wujud kegiatan pembalakan dan penerokaan secara haram di beberapa kawasan Hutan Simpan Kekal (HSK) di negeri ini.
Timbalan Menteri Besar Kelantan, Datuk Mohd. Amar Nik Abdullah berkata, kegiatan pembalakan haram di Kelantan ketika ini bagaimanapun dilihat masih terkawal berbanding negeri-negeri lain.
“Pembalakan haram itu berlaku di seluruh negara. Ia dilakukan orang yang tidak bertanggungjawab, cuma di Kelantan isu ini tidak serius.
Berita berkaitan:  Kelantan pantau kegiatan pembalakan haram guna dron
“Pembalakan haram memang ada (di Kelantan). Sebagai contoh, orang kampung tebang HSK untuk menanam durian dan kelapa sawit,” katanya ketika ditemui pemberita selepas Mesyuarat Exco Kerajaan Negeri Kelantan di Kompleks Kota Darul Naim di sini hari ini.-K! ONLINE


Ular sawa ‘kenyang’ baham kambing ditangkap
Oleh ASLIZA MUSA

26 Januari 2022, 5:11 pm
TANJUNG MALIM – Seekor ular sawa batik yang baru selesai membaham seekor kambing berjaya ditangkap anggota Angkatan Pertahanan Awam Malaysia (APM) di Kampung Tengah Kuala Slim dekat sini, pagi tadi.
Reptilia seberat 70 kilogram (kg) dengan panjang tujuh meter itu dijumpai di dalam kandang kambing pada pukul 10.57 pagi.
Pegawai APM Daerah Muallim, Kapten Shahrizal Hussin berkata, sepasukan anggota dihantar ke lokasi kejadian bagi menjalankan kerja-kerja menangkap reptilia itu menggunakan peralatan khas.
“Pemilik kandang kambing itu memaklumkan dia ternampak reptilia tersebut berada dalam kandang sebelum bertindak menghubungi APM.
“Anggota mengambil masa kira-kira 30 minit bagi menangkap ular itu yang dipercayai sedang kekenyangan setelah membaham seekor kambing,” katanya di sini hari ini.-K! ONLINE


Kutipan hasil kastam cecah RM42.50 bilion
Oleh NUR HUDA MUSA

26 Januari 2022, 5:07 pm
PETALING JAYA – Kutipan hasil Jabatan Kastam Diraja Malaysia (JKDM) bagi tahun 2021 mencecah RM42.50 bilion, melepasi sasaran awal iaitu RM40 bilion yang ditetapkan Kementerian Kewangan.
Perdana Menteri, Datuk Seri Ismail Sabri Yaakob berkata, tahun 2021 juga telah menyerlahkan keunggulan sektor penguatkuasaan JKDM apabila berjaya menumpaskan kartel pengedaran dadah antarabangsa melibatkan rampasan 16 tan bahan terlarang itu bernilai RM5.2 bilion.
“Dengan prestasi sebegini, saya amat yakin JKDM akan terus bergerak maju sebagai Petugas Barisan Hadapan Ekonomi yang berupaya memacu pertumbuhan berkualiti dan positif bagi Keluaran Dalam Negeri Kasar (KDNK) ke arah menyuburkan kemakmuran Keluarga Malaysia.
“Sekalung ucapan tahniah dan terima kasih saya zahirkan kepada seluruh pegawai dan anggota JKDM atas kejayaan cemerlang yang diraih walaupun masih berdepan dengan ketidaktentuan global khasnya ancaman pandemik Covid-19 dan bencana alam,” katanya.
Beliau berkata demikian semasa berucap pada perasmian Hari Kastam Sedunia kali ke-40 di Kompleks Kastam Wilayah Persekutuan Kuala Lumpur, Kelana Jaya di sini hari ini.
Turut hadir Menteri Kewangan, Tengku Datuk Seri Zafrul Abdul Aziz, Timbalan Menteri Kewangan I, Datuk Mohd Shahar Abdullah dan Timbalan Menteri Kewangan II, Yamani Hafez Musa.

Dalam pada itu, beliau berkata, tema ‘Memperluas Transformasi Digital Kastam Melalui Pemerkasaan Budaya dan Ekosistem Data’ sempena Hari Kastam Sedunia pada tahun ini adalah amat relevan dengan situasi semasa dan bertepatan dengan usaha memodenkan perkhidmatan serta operasi JKDM.
“Tema itu juga mencorak persekitaran perniagaan yang kondusif sekali gus memupuk keyakinan dalam kalangan peniaga dan pelabur, sama ada di lapangan domestik mahupun antarabangsa.
“Malah perkembangan teknologi digital, khususnya dalam sektor perkongsian data serta maklumat merupakan platform yang penting dan telah diaplikasikan secara meluas dalam meneruskan kelangsungan perkhidmatan awam terutamanya dalam mendepani pandemik Covid- 19,” ujarnya.
Tambahnya, sebagai sebuah jabatan yang dinamik dan mampan, JKDM perlu memastikan segenap warga Kastam celik digital dan sentiasa bersedia untuk mengadaptasi transformasi teknologi semasa dalam membina serta membudayakan ekosistem data.-K! ONLINE


Pemilik syarikat didenda RM30,000 guna sijil halal tidak diiktiraf Jakim
Oleh NOR SHAFAWATI YUP

26 Januari 2022, 4:27 pm
SEREMBAN – Tindakan seorang pengarah syarikat menggunakan logo halal luar negara yang tidak diiktiraf Jabatan Kemajuan Islam Malaysia (Jakim) di dua buah restoran di Nilai memakan diri apabila didenda RM30,000 di Mahkamah Sesyen di sini hari ini.
Hakim Mohd. Sabri Ismail membuat keputusan itu selepas A.Nadaraja, 59, yang juga Pengarah Syarikat Seribu Rasa Sdn. Bhd. mengaku bersalah ke atas dua pertuduhan terhadapnya.
Mahkamah turut menetapkan Orang Kena Siasat (OKS) itu dipenjara tiga bulan bagi setiap pertuduhan sekiranya gagal membayar denda.
Mengikut pertuduhan, Nadaraja didakwa telah memperakukan makanan yang diberikan dalam Restoran Giger Noi Thai Kitchen sebagai halal dengan cara yang bertentangan dengan Perenggan 4(1) Perintah Perihal Dagangan (Perakuan dan Penandaan Halal) 2011.
Kesalahan itu dilakukan di Restoran Giger Noi Thai Kitchen, Mesamall, Persiaran Ilmu, Bandar Baru Nilai pada pukul 4.50 petang, 20 Oktober 2020.
Bagi pertuduhan kedua, Nadaraja telah melakukan kesalahan sama di Harum Manis, Mesamall, Persiaran Ilmu, Bandar Baru Nilai pada pukul 5.20 petang 20 Oktober 2020.

Sehubungan itu, OKS didakwa di bawah Perenggan 8 (a) Perintah Perihal Dagangan (Perakuan dan Penandaan Halal) 2011 dan boleh dihukum di bawah Perenggan 8 (a) (A) perintah yang sama.
Jika sabit kesalahan, orang itu ialah suatu pertubuhan perbadanan boleh didenda tidak melebihi RM200,000 dan bagi kesalahan kedua dan berikutnya, didenda tidak melebihi RM500,000.-K! ONLINE


PRN Johor: Mazlan Bujang, 2 ADUN lompat parti?
Oleh MOHAMAD FAIZAL HASHIM

26 Januari 2022, 4:39 pm
JOHOR BAHRU – Bekas Ahli Dewan Undangan Negeri (ADUN) Puteri Wangsa, Mazlan Bujang terus berteka-teki apabila enggan mengulas statusnya sama ada sudah keluar daripada Ketua Parti Pribumi Bersatu Malaysia (Bersatu) atau tidak.
Mazlan yang juga Ketua Bersatu Bahagian Tebrau ketika dihubungi terus berteka-teki apabila enggan mendedahkan parti yang akan diwakili pada Pilihan Raya Negeri (PRN) Johor yang akan diadakan tidak lama lagi.
Beliau yang juga bekas Pengerusi Bersatu Johor akan membuat pengumuman itu esok dalam satu sidang media yang diadakan di bandar raya ini.
“Saya tak boleh beritahu dulu, tunggu esoklah. Jemput datang untuk buat liputan,” katanya ringkas ketika dihubungi hari ini.
Selain Mazlan, dua lagi bekas ADUN Bersatu difahamkan turut mengikuti jejak langkah Mazlan dan menyertai majlis pengumuman nanti.-K! ONLINE


RON97 dijual RM3.12 seliter bermula esok
Oleh LUQMAN RIDHWAN MOHAMED NOR

26 Januari 2022, 5:11 pm
PUTRAJAYA – Harga runcit petrol RON97 naik sebanyak lima sen iaitu daripada RM3.07 kepada RM3.12 seliter berkuat kuasa esok sehingga 2 Februari depan.
Kementerian Kewangan (MOF) dalam satu kenyataan memaklumkan, harga runcit petrol RON95 dan diesel pula kekal masing-masing iaitu RM2.05 seliter dan RM2.15 seliter.
Menurutnya, pengekalan harga bagi kedua-dua produk tersebut merupakan langkah kerajaan untuk melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


FAMA perkenal Pasar Subuh di 50 masjid di Melaka
Oleh DIYANATUL ATIQAH ZAKARYA

26 Januari 2022, 4:20 pm
JASIN – Lembaga Pemasaran Pertanian Persekutuan (FAMA) akan memperkenalkan Pasar Subuh di 50 masjid di seluruh negeri ini, bulan depan.
Ahli Lembaga Pengarah FAMA, Datuk Ghazale Muhammad berkata, usaha tersebut merupakan projek perintis yang dilaksanakan negeri ini bagi membantu mempromosikan produk para petani.
Katanya, inisiatif itu juga secara tidak langsung dapat meningkatkan peranan masjid dalam negara sebagai platform penjana ekonomi rakyat.
“Cadangan Pasar Subuh ini sebenarnya telah diketengahkan oleh kerajaan negeri Melaka pada Disember lalu untuk membantu mempromosikan hasil tanaman petani.
“FAMA menyambut baik inisiatif Pasar Subuh ini dan cadangan itu akan direalisasikan pada bulan depan membabitkan 50 buah masjid seluruh negeri,” katanya pada sidang akhbar program Jualan Pasar Tani Khas sempena Tahun Baharu Cina 2022 di Pasar Tani Rim Jasin di sini, hari ini.
Mengulas lanjut, beliau berkata, Pasar Subuh itu akan dibuka seawal pukul 6.30 pagi dan menawarkan pelbagai hasil tanaman para petani.-K! ONLINE


Harimau masuk kampung sebab sakit, bukan pembalakan
Oleh ROSLIZA MOHAMED

26 Januari 2022, 3:41 pm
KOTA BHARU – Kerajaan negeri Kelantan berpendapat bahawa tiada keperluan untuk memindahkan masyarakat Orang Asli di Pos Bihai, Gua Musang ke pusat penempatan sementara meskipun mereka kini diancam gangguan harimau sejak sebulan lalu.
Timbalan Menteri Besar Kelantan, Datuk Mohd. Amar Nik Abdullah berkata, beliau tidak menafikan masyarakat di kawasan itu hidup dalam ketakutan, namun arahan telah dikeluarkan agar mereka tidak keluar rumah ketika ini.
Menurut beliau, kerajaan negeri percaya usaha yang dilakukan Jabatan Perlindungan Hidupan Liar dan Taman Negara (Perhilitan) Kelantan ketika ini dapat menyelesaikan masalah yang dihadapi penduduk di perkampungan Orang Asli terbabit.
“Kita tahu penempatan asal Orang Asli terletak di dalam hutan. Mengikut pengalaman sebelum ini, mereka enggan keluar dan mahu kekal tinggal di kampung sekiranya diminta berpindah.
“Orang Asli di kawasan terlibat tetap memberi kerjasama dan mendengar nasihat pihak berkuasa yang mengarahkan mereka tidak keluar dari rumah,” katanya ketika ditemui pemberita selepas Mesyuarat Exco Kerajaan Negeri di Kompleks Kota Darulnaim di sini hari ini.
Berita berkaitan: Pembalakan berupaya tambah populasi harimau belang

Beliau menegaskan, harimau yang memasuki kampung itu bukan disebabkan oleh pembalakan, malah ada laporan yang mengatakan haiwan buas itu dijangkiti penyakit dan mencari makanan di kawasan Orang Asli.
“Setakat ini, tiada lagi laporan mengatakan harimau keluar ke kawasan perkampungan Orang Asli.
“Justeru, harimau yang memasuki kampung itu bukan disebabkan pembalakan, sebaliknya haiwan buas berkenaan didakwa sakit sehingga keluar mencari makanan di kawasan Orang Asli,” katanya.
Dalam perkembangan lain, Mohd. Amar mengakui ada pembalakan haram dan penerokaan di kawasan Hutan Simpan Kekal (HSK) di Kelantan, namun kegiatan itu tidak serius seperti negeri lain.-K! ONLINE


Gaji peminta sedekah warga asing sehari RM2,300
Oleh MOHD RIDZAUDDIN ROSLAN

26 Januari 2022, 3:06 pm
PETALING JAYA- Modus operandi digunakan seorang wanita warga asing dengan menjadikan sehelai tudung sebagai ‘modal’ meraih simpati orang ramai diihat membuahkan hasil apabila pendapatan diraihnya melebihi gaji seorang pegawai kerajaan.
Menerusi status dimuat naik seorang pengguna Facebook dikenali sebagai Muhamad Reza Khalili Khalil, warga asing itu yang menyamar sebagai peminta sedekah sekitar Seremban, Negeri Sembilan turut meraih kutipan sebanyak RM2,300 sehari.
“Kaya jadi peminta sedekah, kalah gaji pegawai. Warga asing pakai tudung, menyamar Islam, bila disuruh mengucap, geleng kepala, bila tanya Islam, geleng kepala juga.
“Pendapatan harian mencecah RM2,300, siap ada buku catatan pendapatan harian bagi tahun 2021 dan 2022, agakya warga Seremban pemurah, ya rakyat Malaysia memang pemurah,” tulisnya.
Sementara itu, berdasarkan gambar di muat naik Muhamad Reza berkaitan buku catatan tersebut, wanita berkenaan juga turut meraih pendapat sebanyak RM2,100 pada 25 April 2021 selain RM2,050 pada 18 April tahun lalu.
Pendedahan lelaki itu turut mendapat reaksi pelbagai orang awam dengan rata-rata daripada mereka menyifatkan rakyat Malaysia sebagai pemurah.

“Alhamdulillah, rezeki peminta sedekah, orang Malaysia memang pemurah, semoga orang Malaysia dimurahkan rezeki,” kata Yatiez Nor.
“Kalau sehari dapat RM2,300, sebulan berapa pula,” soal Mohamed Shaffie Shaffie.
“Kita sedekah boleh pahala, dia menipu dapat dosa, mudah,” kata Dean Detectorist. -K! ONLINE


Muhyiddin tidak bertanding beri kesan positif kempen PN Johor
Oleh KHAIRUL MOHD. ALI

26 Januari 2022, 2:58 pm
JOHOR BAHRU – Keputusan Tan Sri Muhyiddin Yassin untuk tidak bertanding dalam Pilihan Raya Negeri (PRN) dilihat akan memberi kesan positif kepada kempen Perikatan Nasional (PN) secara keseluruhannya.
Ketua Penerangan Parti Pribumi Bersatu Malaysia (Bersatu) Johor, Mohd. Solihan Badri berkata, hal itu kerana beliau tidak lagi perlu berkempen hanya untuk satu kawasan Dewan Undangan Negeri (DUN) yang ditandingi sahaja.
Menurutnya, keputusan dibuat Presiden Bersatu itu sekaligus akan membolehkan beliau memberi tumpuan kepada segenap aspek jentera dan kempen PN di negeri ini.
“Jika Tan Sri (Muhyiddin Yassin) tidak bertanding dalam PRN Johor, saya lihat itu adalah satu kelebihan kerana beliau akan mempunyai banyak nasa untuk perkukuh peluang PN.
“Saya yakin dengan kepimpinan dan pengalaman beliau yang telah menghadapi pelbagai pilihan raya sebelum ini, kita akan mampu beroleh kemenangan,” katanya ketika dihubungi pemberita, di sini hari ini.
Semalam, Muhyiddin dilaporkan berkata beliau tidak akan mempertahankan kerusinya dalam PRN Johor dan akan menyerahkan kerusi Bukit Gambir kepada tokoh lain untuk menerajuinya.-K! ONLINE


35 individu fail saman terhadap kerajaan berhubung isu kenaikan pencen
Oleh NUZULSHAM SHAMSUDDIN

26 Januari 2022, 3:16 pm
KUALA LUMPUR – Seramai 35 individu yang terdiri daripada bekas hakim dan balu bekas hakim memfailkan saman pemula terhadap kerajaan berhubung isu kenaikan pencen dan faedah yang diterima.
Mereka ialah 28 individu merupakan bekas hakim yang berkhidmat di Mahkamah Persekutuan, Mahkamah Rayuan, Mahkamah Tinggi Malaya dan Mahkamah Tinggi Sabah dan Sarawak, manakala tujuh lagi individu merupakan balu-balu bekas hakim.
Kesemua 35 individu itu selaku plaintif memfailkan saman itu pada minggu lalu di Mahkamah Tinggi di sini hari ini dengan menamakan kerajaan, Perdana Menteri, Jemaah Menteri dan Ketua Pengarah Perkhidmatan Awam masing-masing sebagai defendan pertama hingga keempat.
Antara bekas hakim itu ialah bekas Hakim Besar Malaya, Tan Sri Siti Norma Yaakob; bekas Presiden Mahkamah Rayuan, Tan Sri Alauddin Mohd Sheriff, Mahkamah Rayuan bekas Speaker Dewan Rakyat, Tan Sri Mohamad Ariff Md Yusof dan bekas Hakim Besar Malaya, Tan Sri Haidar Mohamed Nor.-K! ONLINE


PRN Johor: Akar umbi mahu BN bergerak solo
Oleh MOHAMAD FAIZAL HASHIM

26 Januari 2022, 2:50 pm
JOHOR BAHRU – Majoriti kepimpinan di semua peringkat, bahagian dan akar umbi mahukan Barisan Nasional (BN) bergerak solo pada Pilihan Raya Negeri (PRN) Johor yang akan diadakan tidak lama lagi.
Timbalan Presiden UMNO, Datuk Mohamad Hasan berkata, UMNO Pusat akan meneliti terlebih dahulu sebelum memutuskan kerjasama yang dijalinkan dengan Pas pada Pilihan Raya Negeri (PRN) Johor yang akan diadakan tidak lama lagi.
Yang pastinya, beliau berkata, keputusan yang dibuat itu nanti akan memberikan kebaikan kepada Barisan Nasional.
“Kita akan melihat dengan teliti, mengkaji dengan teliti tentang perlunya diadakan kerjasama dengan Pas pada PRN Johor itu. Peringkat pimpinan tertinggi akan meneliti sebaiknya sebelum apa jua keputusan yang nak dibuat.
“Apa yang akan diputuskan itu nanti pastinya akan memberi kebaikan kepada BN pada PRN Johor,” katanya pada sidang akhbar di Pejabat Badan Perhubungan UMNO Negeri Johor, di sini hari ini.-K! ONLINE


Pemancing, pemburu punca kebakaran di hutan
Oleh KOSMO!

26 Januari 2022, 3:58 pm
Oleh DIANA SURYA ABD WAHAB
KUANTAN – Aktiviti memancing dan berburu di hutan yang dilakukan segelintir individu tidak bertanggungjawab antara punca utama dikenalpasti berlakunya kebakaran hutan di negeri ini.
Pengarah Jabatan Bomba dan Penyelamat Malaysia (JBPM) Pahang, Ir. Dr. Wan Mohammad Zaidi Wan Isa berkata, kumpulan tersebut sering meninggalkan tapak persinggahan mereka ketika di dalam hutan tanpa memastikan unggun api dipadamkan sepenuhnya hingga boleh mencetuskan kebakaran.
Jelasnya, kejadian kebakaran besar yang berlaku di Rompin dan Muadzam Shah tahun lalu adalah berpunca daripada unggun api yang tidak dipadamkan sepenuhnya.
“Aktiviti berburu dan memancing dalam hutan ini boleh mencetuskan kejadian kebakaran hutan dan ia bermula apabila kumpulan ini tidak memadamkan terlebih dahulu unggun api sebelum beredar.
“Unggun api yang terbiar itu menjadi punca nyalaan dan akhirnya merebak ke kawasan berhampiran, ini berdasarkan apa yang berlaku tahun lalu,” katanya selepas merasmikan Majlis Perbarisan Tahunan Tahun 2022 JBPM Pahang di Ibu Pejabat JBPM negeri, di sini, hari ini.

Dalam pada itu, Wan Mohammad Zaidi berkata, pengguna jalan raya khususnya yang merokok di dalam kenderaan diingatkan tidak membuang puntung rokok masih menyala ke bahu jalan dipercayai boleh mencetuskan kebakaran.-K! ONLINE


Bukan sekadar minat, tapi untuk bantu orang – Zizan
Oleh NOR AZIAH MAT NOH

26 Januari 2022, 3:46 pm
PETALING JAYA – Episod musibah banjir yang melanda negara baru-baru ini menggerakkan hati pelawak dan pelakon, Zizan Razak untuk membeli sebuah kereta pacuan empat roda jenis Toyota Hilux bagi membantu mangsa banjir di masa hadapan.
Anak kelahiran Terengganu itu mendedahkan hatinya gusar ketika bencana banjir berlaku di sekitar Lembah Klang sebelum ini kerana jadual kerja mengekang pelakon itu daripada aktif membantu mangsa bah tersebut.
“Saya betul-betul resah ketika banjir kerana waktu itu sibuk penggambaran, jadi perasaan tidak dapat membantu membuatkan saya tidak senang duduk.
“Lagipun saya sudah lama mengidamkan sebuah Hilux, alang-alang bolehlah beli bagi memudahkan pergerakan atas faktor kerjaya sekali gus menghulurkan bantuan kepada mangsa banjir nanti,” katanya ketika dihubungi Kosmo! Online sebentar tadi.
Ditanya sama ada dia giat memberi bantuan lain kepada golongan memerlukan, pelakon filem Polis Evo itu berseloroh dengan mengatakan dia lebih gemar mendiamkan sebarang amalan dan kebaikan yang dilakukan.
“Jika kebetulan mendapat peluang untuk membantu mereka yang tidak bernasib baik, saya akui saya memang suka untuk bantu-membantu, namun takkan saya nak cerita dekat orang lain.

“Nanti orang cakap kita nak menunjuk kebaikan pula,” ujarnya.
Terdahulu, pelantun lagu Bawaku Pergi itu memuat naik sebuah video dalam laman media sosial peribadi miliknya menunjukkan kenderaan pacuan empat roda baharu yang dibelinya semalam. – K! ONLINE


142 kawasan Petaling, Klang alami gangguan bekalan air
Oleh ABDUL RAZAK IDRIS

26 Januari 2022, 3:47 pm
SHAH ALAM – Sebanyak 142 kawasan di Petaling dan Klang akan mengalami gangguan bekalan air tidak berjadual bermula hari ini susulan kejadian paip pecah di Seksyen 15, di sini hari ini.
Pengurusan Air Selangor Sdn. Bhd. (Air Selangor) berkata, kejadian itu berpunca daripada kerja-kerja pembangunan jalan berhampiran Lebuh Raya Persekutuan oleh pihak ketiga, semalam.
Katanya, kerja-kerja kecemasan bagi pembaikan paip pecah tersebut telah bermula sejak pukul 3 petang tadi.
“Kerja-kerja pembaikan ini dijangka akan siap sepenuhnya pukul 3 pagi esok dan bekalan air akan mula disalurkan secara berperingkat-peringkat kepada premis pengguna setelah kerja-kerja pembaikan siap dilaksanakan.
“Tempoh masa pemulihan bekalan air kepada pengguna adalah berbeza dari satu kawasan ke kawasan lain bergantung kepada lokasi dan jarak premis pengguna,” katanya dalam kenyataan di sini hari ini.
Justeru, Air Selangor memaklumkan bantuan alternatif melalui lori-lori tangki akan digerakkan ke kawasan-kawasan yang terjejas dengan keutamaan kepada premis kritikal gangguan bekalan air tidak berjadual ini.-K!ONLINE


Vida tak mengaku sebut ‘gay’
Oleh MOHD. HAIKAL ISA

26 Januari 2022, 3:31 pm
PETALING JAYA – Diselar biadab dan sesuka hati menilai kecenderungan seksual orang lain, usahawan kosmetik sensasi, Datuk Seri Vida tampil menafikan dakwaan ramai kononnya dia melabel penyanyi lelaki unggul tanah air, Anuar Zain sebagai seorang lelaki homoseksual atau gay.
Kata Vida atau nama sebenarnya, Hasmiza Othman, 51, perkara tersebut terpulang kepada penerimaan sesiapa yang menyaksikan siaran langsung (IG Live) yang ditularkan semula menerusi  TikTok.
Dalam video bertajuk, Ada orang tanya: Dato cubalah ngorat Anuar Zain, Vida bertegas dia tidak bermaksud untuk menyebut perkataan ‘gay’ merujuk kepada pelantun lagu Sedetik lebih itu.
“Saya sebut ‘okay’ bukan ‘gay’. Janganlah terasa mak-mak ayam di luar sana. Saya hanya bergurau dan tidak bermaksud apa-apa pun.
“Tapi saya faham apapun yang keluar dari bibir saya, orang tak percaya saya tentang isu ini. Saya memang akan kena kecam. Aduhai, pening saya memikirkannya.
“Mereka akan cakap saya dahaga perhatian dan sebagainya. Saya sendiri lupa bila punya siaran langsung (IGLive) yang orang tularkan. Dalam 12 Januari tempoh hari,” katanya kepada Kosmo! Online ringkas.

Terdahulu, dalam video yang dimuat naik menerusi TikTok, Vida dilihat kurang bersetuju dengan cadangan seorang lelaki yang menyuruhnya memikat hati Anuar Zain sebelum membuat andaian bahawa penyanyi berusia 52 tahun itu sebagai mengamalkan gaya hidup homoseksual atau gay.
“Nanti cubalah mengorat Anuar Zain?  Gay, gay, faham tak!” kata penyanyi lagu I Am Me itu dalam nada seperti berbisik.
Video tersebut seterusnya mendapat pelbagai reaksi termasuk daripada kakak Anuar iaitu Ziana Zain yang menganggap perbuatan Vida sebagai sangat biadap. – K! ONLINE


80 peratus pegawai, anggota bomba Kelantan dibekukan cuti
Oleh ROSALWANI CHE SOH

26 Januari 2022, 3:53 pm
KOTA BHARU – Hanya 20 peratus pegawai dan anggota Jabatan Bomba dan Penyelamat Malaysia (JBPM) Kelantan dibenarkan bercuti pada sambutan Tahun Baharu Cina yang bakal disambut pada 1 Februari ini.
Pengarah JBPM Kelantan, Zainal Madasin berkata, kebenaran itu hanya membabitkan hampir 1,000 pegawai dan anggota bomba di Kelantan, manakala baki 80 peratus lagi telah dibekukan cuti bagi menjalankan tugas-tugas ketika musim perayaan.
“Surat pekeliling belum dikeluarkan, namun kita telah keluarkan arahan dalaman supaya anggota dan pegawai dalam mod berjaga-jaga.
“Ini penting dalam usaha memastikan tugasan pada musim perayaan berjalan lancar selain pertambahan kemasukan kenderaan dari luar Kelantan,” katanya selepas hadir pada Majlis Perbarisan Tahunan 2022 di Ibu Pejabat JBPM Kelantan, Tunjong di sini hari ini.
Mengulas lanjut, Zainal memberitahu, pihaknya turut memantau lokasi panas yang sering berlakunya kemalangan termasuk kawasan di Gua Musang, Jeli, Kuala Krai dan Pasir Puteh.-K! ONLINE


40,000 permohonan bantuan banjir dijangka selesai Februari
Oleh KOSMO!

27 Januari 2022, 8:02 pm
SHAH ALAM – Dianggarkan sebanyak 40,000 permohonan Bantuan Wang Ihsan (BWI) dan Bantuan Selangor Bangkit (BSB) kepada mangsa banjir yang belum diagihkan kepada mangsa banjir dijangka diselesaikan Februari depan.
Pegawai Daerah Klang, Mohd. Faizal Abdul Raji berkata, pihaknya dalam proses menyegerakan segala bantuan berkenaan demi keperluan mangsa banjir.
“Mungkin mengambil masa disebabkan jumlah permohonan terlalu banyak antara 30,000 hingga 40,000.
“Jadi, kita akan menyelesaikan dengan jangkaan pada sepanjang Februari ini kepada semua mangsa banjir,” katanya.
Berita berkaitan: Sudah sebulan, mana bantuan kami?
BWI adalah daripada Kerajaan Persekutuan, manakala BSB daripada kerajaan negeri dengan masing-masing sebanyak RM1,000.

Mengulas lanjut, beliau mengakui menerima pelbagai reaksi dan komen susulan kelewatan pemberian kedua-dua bantuan itu daripada para mangsa.
“Justeru, kepada mereka yang belum mendapatkannya, kita harap bersabar kerana dalam proses pemberian,” katanya.


Jong-un bawa tandas sendiri bila keluar rumah
Oleh KOSMO!

27 Januari 2022, 9:00 pm
PYONGYANG – Pemimpin Tertinggi Korea Utara, Kim Jong-un didakwa membawa tandas peribadi beliau ke mana-mana sahaja kerana tidak mempercayai tandas awam, lapor akhbar Mirror UK  kelmarin.
Diktator Korea Utara itu memiliki kemudahan membuang air di dalam setiap kenderaan miliknya dan hanya akan menggunakan tandas sendiri  setiap kali berada di luar kediaman.
Menurut sumber, Jong-un berkelakuan demikian kerana ingin memastikan najisnya dilindungi dan tidak disentuh, malah dilihat oleh sesiapa.
“Tandas dalam keretanya juga dikawal ketat oleh pengawal keselamatan dan sesiapa yang ditahan menggunakan kemudahan itu boleh dihukum bunuh.
“Mungkin ada maklumat rahsia mengenai tahap kesihatan yang boleh diketahui jika najisnya jatuh ke tangan orang luar,” ujar sumber.
Sejak dua tahun kebelakangan ini, tahap kesihatan Jong-un menjadi topik hangat selepas  berat badan pemimpin tersebut turun dengan mendadak.

Pakar-pakar  kesihatan dunia pernah meramalkan Jong-un yang memiliki berat badan obes 139 kilogram dengan ketinggian yang agak rendah, berisiko mendapat serangan jantung pada bila-bila masa sahaja. – Agensi


Hong Kong buka pintu sempadan awal 2024
Oleh KOSMO!

27 Januari 2022, 9:00 pm
HONG KONG – Pintus sempadan Hong Kong dijangka hanya akan dibuka semula pada awal 2024 berikutan pelaksanaan sekatan Covid-19 yang ketat, lapor akhbar Bangkok Post semalam.
Menurut satu laporan sulit Dewan Perniagaan Eropah, sekatan itu juga dikhuatiri boleh mencetuskan penghijrahan firma dan kakitangan asing sekali gus menjejaskan peranannya sebagai hab kewangan.
Keterbatasan keberkesanan terhad vaksin yang dibangunkan secara tempatan memaksa tanah besar China mengekalkan sekatan ketat ke atas perjalanan antarabangsa.
Setakat ini, senario yang digambarkan buat Hong Kong adalah ia tidak akan dibuka semula sehingga China melancarkan vaksin mRNA buatan tempatan kepada  1.4 bilion penduduknya.
Ini boleh mengambil masa sehingga lewat 2023 atau awal 2024.
“Jika itu berlaku, terdapat risiko kesan lata kebanyakan firma besar meninggalkan hab kewangan Asia tersebut.

“Kami menjangkakan penghijrahan warga asing, mungkin yang terbesar dari Hong Kong yang pernah dilihat di rantau ini,” tulis laporan tersebut.
Meskipun Hong Kong telah berjaya mengawal virus itu untuk sebahagian besar tahun 2021, ia juga telah menjadi salah satu tempat paling terpencil di dunia.
Ini kerana sekatan perjalanannya dan sekatan berselang-seli yang meletihkan semua penduduk wilayah autonomi China itu.
Hong Kong menyaksikan lonjakan jangkitan Covid-19 pada Januari ini yang menimbulkan pergelutan buat pihak berkuasa dalam usaha mengekang penularan.
Wilayah itu juga boleh kehilangan daya tarikannya sebagai hab perniagaan antarabangsa serta potensinya untuk menyumbang kepada ekonomi China. – Agensi


13 rumah rosak, bumbung MSU jatuh ditiup angin kencang
Oleh MOHD YUNUS YAKKUB

27 Januari 2022, 8:55 pm
SHAH ALAM – Sebanyak 13 buah rumah rosak di Lorong Bunga Raya 3, Kampung Kebun Bunga di Seksyen 22 di sini dalam kejadian hujan lebat dan ribut, petang tadi.
Turut rosak adalah sebuah premis mencuci kenderaan selain sebuah kereta dihempap bumbung gerai makan.
Ketua Polis Daerah Shah Alam, Asisten Komisioner Baharudin Mat Taib berkata, kejadian dikatakan berlaku kira-kira 5.15 petang susulan hujan lebat dan angin kencang di kawasan tersebut.
Katanya, berdasarkan maklumat diterima mengakibatkan bumbung beberapa buah rumah penduduk di Kampung Kebun Bunga tercabut dan terbang.
“Hasil pemeriksaan menyebabkan 13 bumbung buah rumah penduduk tercabut selain sebuah kedai cuci kereta turut mengalami nasib sama.
“Manakala, sebuah kereta rosak dihempap bumbung gerai makan,” katanya dalam kenyataan hari ini.

Beliau memberitahu, kejadian ribut itu turut mengakibatkan satu kepingan bumbung di tingkat dua bangunan Management & Science University (MSU) terjatuh ke bawah.
Jelasnya, bagaimanapun dalam kedua-dua kejadian berkenaan tiada kemalangan jiwa dilaporkan. -K!ONLINE


Polis kesan saksi kes bunuh wanita separuh bogel
Oleh MOHD YUNUS YAKKUB

27 Januari 2022, 10:32 pm
SHAH ALAM – Polis mengesan saksi yang mempunyai maklumat berhubung penemuan mayat wanita separuh bogel disyaki mangsa bunuh di perangkap sampah kunci air Sungai Kandis.
Mayat yang belum dikenal pasti identitinya itu ditemui pukul 10.40 pagi, kelmarin.
Ketua Polis Daerah Shah Alam, Asisten Komisioner Baharudin Mat Taib berkata, hasil pemeriksaan pada mayat berkenaan memakai baju singlet berwarna hitam dan tidak berseluar.
Katanya, seluar mangsa disyaki telah digunakan bagi mengikat tangannya.
“Selain itu, mayat itu juga memakai sebentuk cincin batu berwarna merah di jari manis kiri dengan ketinggian kira-kira 150 sentimeter, rambut beruban dan bergigi jarang.
“Mangsa dipercayai telah meninggal dunia lebih kurang tujuh hari dan tiada kecederaan fizikal luaran,” katanya dalam kenyataan hari ini.

Beliau menjelaskan, berdasarkan hasil siasatan awal kes disiasat di bawah Seksyen 302 Kanun Keseksaan.
Justeru, Baharudin berkata, orang awam yang mempunyai maklumat berkaitan kematian tersebut boleh menyalurkannya kepada pegawai penyiasat kes, Asisten Superintendan Shazrin di talian 03-55202022 bagi membantu siasatan. -K!ONLINE


Tinggal 1.3 tan daun ketum dalam lori lepas kemalangan
Oleh ROHANA MOHD. NAWI

27 Januari 2022, 9:22 pm
JELI – Polis menemui sebanyak 1.3 tan daun ketum di dalam sebuah lori yang terlibat dalam kemalangan di Kilometer 117.3 Jalan Raya Timur Barat dekat Batu Melintang di sini, Sabtu lalu.
Ketua Polis Daerah Jeli, Deputi Superintendan Ahmad Ariffin berkata, kejadian itu disedari oleh anggota unit kereta peronda (MPV) semasa menjalankan rondaan ketika melalui kawasan berkenaan kira-kira pukul 1 tengah hari.
Katanya, anggota polis melihat sebuah lori jenis Nissan berwarna putih yang sudah tiada pemandu terbabit dalam kemalangan di situ.
“Selepas membuat pemerhatian terhadap lori itu, tiada pemandu yang datang menuntut kenderaan terbabit. Anggota polis terus membuat pemeriksaan di dalam lori itu sebelum menemui bungkusan plastik hitam yang mengandungi balutan lutsinar.
“Pemeriksaan di dalam plastik berkenaan telah membawa kepada penemuan daun yang berwarna hijau disyaki daun ketum yang disembunyikan di belakang lori itu,” katanya ketika dihubungi Kosmo! hari ini.
Ahmad berkata, kesemua daun ketum yang dirampas itu bernilai RM13,000 telah diserahkan kepada Bahagian Siasatan Jenayah Narkotik, Ibu Pejabat Polis Daerah Jeli untuk tindakan lanjut.

Menurutnya, siasatan dilakukan mengikut Seksyen 30(3) Akta Racun 1952. – K! ONLINE


Lelaki naik angin anjing peliharaan mati dilanggar
Oleh WAT KAMAL ABAS

27 Januari 2022, 10:56 pm
TAIPING – Dua lelaki ditahan polis bagi membantu siasatan berhubung video tular berkaitan seorang lelaki memecahkan cermin sebuah kereta di kawasan perumahan Crystal Greek Resindence di sini.
Ketua Polis Taiping, Asisten Komisioner Osman Mamat berkata, video tular berdurasi satu minit 40 saat itu dengan keterangan ‘A dog died after being run over so the owner decided to take revenge’.
Menurut beliau, susulan itu satu kertas siasatan telah dibuka di bawah Seksyen 427 dan 323 Kanun Keseksaan.
“Dua orang lelaki berusia 29 dan 44 tahun telah ditahan bagi membantu siasatan.
“Mereka masih disoal siasat dan akan dilepaskan dengan jaminan polis setelah keterangan diambil,” katanya dalam satu kenyataan.
Terdahulu, sebuah video tular memaparkan seorang lelaki menggunakan sebatang besi bertindak memecahkan cermin belakang sebuah kereta jenis Mazda.

Dia bertindak demikian kerana dikatakan pemandu kereta itu telah melanggar mati anjing peliharaannya. – K! ONLINE


Objek misteri di cakerawala ditemui
Oleh KOSMO!

27 Januari 2022, 8:30 pm
PERTH – Satu pasukan saintis dari Universiti Curtin, Perth, Australia berjaya mengesan sebuah objek misteri yang berada pada jaraj kira-kira 4,000 tahun cahaya dari Bumi, lapor akhbar Daily Mail semalam.
Cahaya bergerak pada kelajuan 300,000 kilometer sesaat.
Objek yang berkemungkinan bintang neutron itu adalah hasil gabungan beberapa teras bintang galaksi lain dan mempunyai medan  magnetik kuasa ultra atau dikenali sebagai magnetar.
Semasa ia berputar melalui cakerawala, objek misteri itu menghasilkan pancaran sinaran dana selama seminit dalam setiap 20 pancaran, ia menjadi salah satu objek paling terang di langit malam.
Berdasarkan pemerhatian, ia melepaskan letupan tenaga gergasi sebanyak tiga kali sejam.
Ahli Astrofizik,  Dr Natasha Hurley-Walker dari Universiti Curtin, Pusat Penyelidikan Astronomi Radio Antarabangsa (ICRAR) di Australia, mengetuai pasukan yang membuat penemuan itu.

Pasukannya sedang memetakan gelombang radio di alam semesta apabila mereka menemui potensi magnetar.
“Objek ini muncul dan hilang selama beberapa jam semasa pemerhatian kami.
“Ia agak menyeramkan bagi seorang ahli astronomi kerana tiada apa yang diketahui di langit yang melakukan perkara itu. Ia sangat dekat dengan kita, hanya kira-kira 4,000 tahun cahaya seolah-olah Ia berada di halaman belakang galaksi kita,” jelas Hurley-Walker. – Agensi


Wanita rugi RM33,800 ditipu pelaburan mata wang digital
Oleh FITRI HAZIM

27 Januari 2022, 9:32 pm
KUALA LUMPUR – Seorang wanita berputih mata apabila wang miliknya sebanyak RM33,800 lesap dipercayai akibat ditipu sindiket pelaburan mata wang digital yang tidak wujud melalui media sosial.
Wanita berusia 41 tahun itu dikatakan mula terjerat dalam penipuan itu selepas melayari laman sosial dan melihat iklan yang menawarkan pelaburan mata wang digital dengan keuntungan 400 peratus dari jumlah modal dalam tempoh sebulan pada 10 Disember lalu.
Ketua Jabatan Siasatan Jenayah Komersial Kuala Lumpur, Asisten Komisioner Mohd. Mahidisham Ishak berkata, mangsa telah melakukan tujuh transaksi yang berjumlah RM33,800.00 ke dalam dua akaun bank yang diberikan pada 28 hingga 30 Disember lalu.
Menurutnya, mangsa kemudiannya telah membuat semakan ke atas akaun e-wallet miliknya yang mempunyai jumlah wang sebanyak RM147,114.00 namun tidak dapat dikeluarkan pada 15 Januari lepas.
“Mangsa dijemput masuk ke dalam platform Telegram dan diberi pautan ke sebuah laman web yang menerangkan berkenaan pendaftaran dan pelaburan mata wang digital.
“Mangsa telah berurusan dengan pihak khidmat pelanggan pelaburan tersebut dan diarahkan untuk membuat bayaran sebanyak RM29,423.00 sebagai wang jaminan sebelum wang tersebut dikeluarkan.

“Merasakan dirinya tertipu, mangsa telah membuat satu laporan polis pada 26 Januari lalu,” katanya dalam satu kenyataan hari ini.
Mahidisham berkata, kes disiasat mengikut Seksyen 420 Kanun Keseksaan. – K! ONLINE


Tiga wanita maut kereta dirempuh van
Oleh ABDUL RASHID ABDUL RAHMAN

27 Januari 2022, 10:29 pm
LIPIS – Tiga wanita maut selepas kenderaan dinaiki mereka hilang kawalan sebelum dirempuh sebuah van di Kilometer 84 Jalan Lipis-Merapoh di sini hari ini.
Mangsa yang maut dalam kejadian itu ialah penumpang hadapan kereta, Rosnani Md Daud,28; serta dua penumpang belakang kereta Mariam Ariffin, 41, dan Che Mazenah Hussin, 61.
Ketua Polis Daerah Lipis, Superintendan Azli Mohd. Noor berkata, kejadian kira-kira pukul 2.30 petang itu berlaku ketika mangsa yang menaiki kereta jenis Toyota Corolla Altis dalam perjalanan dari arah Merapoh ke Lipis.
“Apabila sampai di tempat kejadian sebuah motosikal tiba-tiba keluar dari sebuah rumah di bahu jalan menyebabkan pemandu kereta mengelak dan terbabas ke bahu jalan sebelah kiri.
“Kereta dinaiki mangsa kemudian hilang kawalan lalu berpusing masuk ke laluan bertentangan dan dilanggar oleh sebuah van,” katanya di sini hari ini.
Menurutnya, akibat kejadian menyebabkan dua penumpang belakang kereta meninggal dunia di tempat kejadian manakala penumpang hadapan kereta meninggal dunia ketika menerima rawatan di Hospital Lipis.

Katanya, pemandu kereta mengalami patah tangan kiri dan dua penumpang van mengalami patah kaki manakala pemandu van hanya mengalami kecederaan ringan.
Sementara itu beliau berkata, kes itu disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.
“Lokasi kemalangan adalah jalan lurus serta berturap dan semasa kejadian cuaca adalah baik,” ujarnya. – K! ONLINE


NASA tawar RM4.2 juta cipta makanan bagi misi ke Planet Marikh
Oleh KOSMO!

27 Januari 2022, 8:00 pm
WASHINGTON – Pentadbiran Aeronautik dan Angkasa Lepas Kebangsaan(NASA)  menawarkan ganjaran sebanyak AS$1 juta (RM4.2 juta) kepada mana-mana individu yang boleh memberikan  penyelesaian berkesan mengenai isu makanan angkasawan ke Planet Marikh.
Menurut  akhbar Daily Star UK, bagi cabaran itu, NASA memerlukan idea bagaimana untuk memastikan makanan yang dibekalkan menggunakan sumber paling minimum, tahan lama dan menghasilkan najis yang sedikit.
Cabaran  diberi nama Deep Space Food Challenge itu adalah sebahagian daripada persediaan agensi itu dalam misi menakluki Planet  Marikh dalam tempoh beberapa tahun akan datang.
“Sebagai sebahagian daripada misi menghantar angkasawan ke Marikh, NASA dan Agensi Angkasa Kanada (CSA) memberi tumpuan kepada cara untuk memberikan angkasawan-angkasawan sistem makanan yang berdaya maju untuk semua misi planet bagi jangka masa panjang,” demikian menurut pengumuman di laman web rasmi NASA.
Fasa satu pertandingan menyaksikan 18 pasukan akan diberi peruntukan berjumlah AS$450,000 (RM1.9 juta) pada Oktober akan datang.
Peringkat pertama menyaksikan reka bentuk daripada tumbuh-tumbuhan dan kulat sehinggalah kepada teknologi yang boleh menghasilkan makanan sedia untuk dimakan seperti roti dan serbuk dehidrasi yang berpotensi diproses menjadi makanan.

Cadangan juga dibuat untuk makanan yang dijana menerusi teknologi seperti sel daging kultur untuk ditanam atau dihasilkan oleh krew di atas kapal angkasa.
Sebuah syarikat, BeeHex, mencetak piza 3D di angkasa manakala Syarikat Air sedang cuba membuat goncangan protein angkasa dalam usaha memberi protein dan mikrob dalam minuman tersebut.
NASA turut menggesa pasukan baharu dan sedia ada untuk memasuki Fasa 2 pertandingan itu.
Pentadbir Bersekutu untuk Direktorat Misi Teknologi Angkasa NASA,Jim Reuter, berkata, usaha yang sedang dijalankan itu pada masa yang sama, dapat membantu penduduk Bumi dengan menawarkan pek makanan tahan lama terutama ketika musim bencana.
“Penghasilan makanan daripada cabaran ini bukan sahaja akan memanfaatkan  angkasawan tetapi penduduk Bumi secara amnya,” ujar Reuter. – Agensi


Ular tedung selar menyorok dalam besen
Oleh SHAMSUL KAMAL AMARUDIN

27 Januari 2022, 7:41 pm
BERUAS – Sepasang suami isteri cemas apabila seekor ular tedung selar dipercayai sesat bersembunyi di dalam besen di ruang belakang rumah mereka di Kampung Paya Ara di sini pagi tadi.
Penghuninya, Kamarul Baharin Karrim, 58, berkata, reptilia sepanjang kira-kira tiga meter itu sebelumnya melingkar di hadapan keretanya yang diparkir di hadapan rumah.
“Isteri yang membuka pintu depan rumah terkejut melihat kelibat ular bersaiz besar itu lantas menjerit sehingga menyebabkan haiwan itu mungkin terkejut dan terus mengangkat kepalanya.
“Apabila saya keluar nampak ular itu menuju belakang rumah dan pada mulanya saya ingat ia terus masuk ke kebun sawit, rupa-rupanya menyorok dalam besen yang disandarkan ke dinding,” katanya ketika dihubungi hari ini.
Kamarul Baharin kemudian segera menghubungi talian kecemasan kira- kira pukul 10 pagi dan lima anggota Jabatan Pertahanan Awam Malaysia (JPAM) datang ke rumahnya tidak lama kemudian.
Menurut beliau, pasukan itu mengambil masa kira-kira lima minit untuk menangkap ular tersebut dan meletakkannya dalam sebuah sangkar.

Jelas beliau, ini adalah pertama kali ular bersaiz besar datang ke rumahnya yang dikelilingi pokok kelapa sawit itu. – K! ONLINE


Acu kapak selepas diberi notis premis makanan kotor
Oleh SHAMSUL KAMAL AMARUDIN

27 Januari 2022, 7:44 pm
LUMUT – Seorang pemilik premis makanan mengacukan dua bilah kapak terhadap anggota penguatkuasa Kementerian Kesihatan (KKM) selepas diberi notis tidak mematuhi amalan kebersihan.
Kejadian tersebut berlaku di sebuah pusat perniagaan makanan di Kampung Koh dekat sini malam kelmarin.
Dalam kejadian kira-kira pukul 9.30 malam itu, lelaki berusia 56 tahun itu turut menghamburkan kata-kata kesat terhadap anggota penguatkuasa terlibat.
Ketua Polis Daerah Manjung, Asisten Komisioner Nor Omar Sappi berkata, peniaga tersebut dipercayai berbuat demikian kerana tidak berpuas hati diberi notis tersebut.
“Kejadian berlaku ketika empat pegawai KKM ke lokasi tersebut untuk membuat penguatkuasaan pemantauan premis makanan dan mendapati berlaku pelanggaran peraturan.
“Notis tersebut dikeluarkan kerana premis makanan lelaki itu didapati tidak bersih, selain dia juga berkuku panjang dan memakai cincin ketika menjalankan perniagaan,” katanya kepada pemberita.

Menurut Nor Omar, polis sudah mengenal pasti suspek dan akan menahannya dalam masa terdekat.
Jelas beliau, kes itu disiasat di bawah Seksyen 353 Kanun Keseksaan iaitu menggunakan kekerasan jenayah bagi menakutkan penjawat awam serta Seksyen 186 kanun sama iaitu menghalang penjawat awam menjalankan tugasnya. – K! ONLINE


Bekalan elektrik lima premis judi dipotong
Oleh SHAMSUL KAMAL AMARUDIN

27 Januari 2022, 7:32 pm
MANJUNG – Kegiatan perjudian di daerah ini terus digempur polis apabila bertindak memotong bekalan elektrik di lima lagi premis yang dikesan masih meneruskan kegiatan judi tanpa lesen hari ini.
Ketua Polis Daerah Manjung, Nor Omar Sappi berkata, operasi dengan kerjasama Tenaga Nasional Berhad (TNB) itu melibatkan dua premis yang berselindung di sebalik kedai serbaneka, dua kedai telefon dan sebuah kedai makanan di Sitiawan dan Lumut.
“Kesemua premis tersebut didapati pernah dikenakan tindakan lebih daripada dua kali atas kesalahan sama,” katanya kepada pemberita selepas operasi tersebut petang tadi.
Menurut Nor Omar, premis tersebut aktif menjadi ejen perjudian haram sejak tiga tahun lalu dengan berselindung di sebalik perniagaan sah dan mendapat komisen sekitar 18 peratus daripada hasil judi.
Tegas beliau, polis mengambil tindakan memotong bekalan elektrik lima premis tersebut di bawah Seksyen 21A(1) Akta Rumah Judi Terbuka 1953.
Nor Omar juga menjelaskan bahawa, sepanjang tahun lalu polis membuka 306 kertas siasatan berkaitan perjudian dengan 253 kes telah didakwa di mahkamah dan 14 premis diambil tindakan pemotongan elektrik.

Jelasnya lagi, bermula 1 Januari tahun ini sehingga hari ini pula, sebanyak 28 kertas siasatan telah dibuka dan 20 kes sudah dikenakan tindakan oleh pihaknya.
“Saya ingin menegaskan bahawa polis tidak akan berkrompomi dengan sebarang aktiviti perjudian dan kami konsisten mahu membanteras aktiviti ini termasuk semua jenayah lain,” katanya. – K! ONLINE


Zii Jia, Jin Wei dibenar sertai kejohanan antarabangsa – BAM
Oleh MUHAMMAD HELMEE RAMLI

27 Januari 2022, 7:46 pm
SELEPAS membuat rayuan kepada Persatuan Badminton Malaysia (BAM), kini perseorangan lelaki No.1 negara, Lee Zii Jia serta bekas perseorangan wanita, Goh Jin Wei bebas untuk menyertai mana-mana kejohanan antarabangsa.
Badan induk sukan badminton negara mengambil keputusan untuk membenarkan dua pemain tersebut menyertai mana-mana kejohanan berkuat kuasa serta-merta selepas mempertimbangkan rayuan yang dibuat.
Menerusi keputusan tersebut, Zii Jia dan Jin Wei kini tidak lagi terikat dengan BAM dan mereka bebas untuk meneruskan karier masing-masing selepas ini sebagai pemain profesional.
“BAM bersetuju untuk membenarkan Lee Zii Jia dan Goh Jin Wei untuk menyertai semua kejohanan antarabangsa. Persatuan sudah membuat pertimbangan berhubung rayuan yang dibuat mengikut prosedur rasmi.
“Keputusan dibuat dengan melepaskan mereka berdua daripada kontrak sedia ada bersama BAM berdasarkan terma dan syarat menerusi persetujuan bersama,” kata BAM menerusi satu kenyataan sebentar tadi.
Keputusan itu juga sudah disampaikan kepada Perdana Menteri, Datuk Seri Ismail Sabri Yaakob serta Penaung BAM, Datin Seri Muhaini Zainal Abidin menerusi Presiden BAM, Tan Sri Mohamad Norza Zakaria.

“BAM mahu merakamkan setinggi-tinggi penghargaan kepada Perdana Menteri dan Penaung kerana prihatin serta mengambil berat berhubung perkara ini. Kedua-dua pemain tersebut kini layak untuk mendaftar dalam mana-mana kejohanan.
“BAM ingin berterima kasih kepada Zii Jia dan Jin Wei atas dedikasi serta komitmen yang ditunjukkan kepada negara. Semoga mereka mencapai kejayaan pada masa hadapan,” ujarnya.
Sebagai rekod, badan induk sukan badminton negara itu membuat keputusan tidak mendaftarkan dua pemain berkenaan dalam sebarang kejohanan selama dua tahun kerana mahu meninggalkan BAM dan bergerak secara profesional.
Bagaimanapun, tindakan tersebut nyata memakan diri apabila BAM dikritik hebat oleh peminat sukan tanah air selain mendapat perhatian pemain-pemain badminton antarabangsa.-K! ONLINE


Ayah pakai rambut pink, skirt tutu demi anak
Oleh KOSMO!

27 Januari 2022, 7:30 pm
MANILA – Seorang ayah sanggup memakai rambut palsu berwarna merah jambu dan berskirt tutu demi memastikan mood anak perempuannya tenang ketika satu sesi fotografi hari jadi, lapor portal Coconut News semalam.
Napoleon Soriano berkata bahawa  anaknya, Felicity Isabella atau Ellie mula mengamuk ketika mereka sedang merakam kenangan sambutan hari lahir pertamanya, baru-baru ini.
Aksi Soriano yang sanggup berpura-pura menjadi pari-pari demi mengembalikan keceriaan Ellie mendapat pujian pasukan jurugambar yang diupah bagi majlis tersebut.
“Tidak kira apa usaha ibu bapa untuk memastikan gambar cantik sempat dirakam, jika kanak-kanak mengamuk dan tiada mood, kami tidak mampu berbuat apa-apa.
“Namun ayah ini sangat kental, dia tidak mahu persiapan comel ini sia-sia maka dia sendiri yang jadi bahan prop,” tulis jurugambar itu di laman Facebook.
Gelagat Soriano bersama anaknya, Ellie di majlis hari lahir kanak-kanak itu. – Face Potraits/Napoleon Soriano
Menurut Soriano, kesediaannya menjadi ‘pari-pari’ dalam gambar majlis hari jadi anaknya hanyalah sekadar gurauan.

“Saya fikir daripada membazir lebih baik gunakan semua prop yang ada dan rakam kenangan tersendiri.
“Lagipun upah jurugambar dan perancang majlis adalah tidak murah,” jelasnya. – Agensi


Pemandu Perdana tular dicekup
Oleh ISKANDAR SHAH MOHAMED

27 Januari 2022, 7:29 pm
SHAH ALAM – Pemandu Proton Perdana yang tular berlagak samseng dengan menghalang sebuah kenderaan di Setia Alam di sini, Ahad lalu diberkas polis bagi membantu siasatan.
Lelaki berusia 30 tahun itu ditahan ketika hadir memberi keterangan di balai polis sekitar daerah ini, hari ini.
Ketua Polis Daerah Shah Alam, Asisten Komisioner Baharudin Mat Taib berkata, penahanan suspek dilakukan selepas pihaknya menerima laporan polis dibuat mangsa yang mendakwa diugut berkaitan kejadian itu.
Katanya, pengadu itu mendakwa menerima ugutan melalui mesej suara daripada pemilik akaun Facebook (FB) bernama ‘Koi Airil Ossai’.
“Individu itu memberitahu pengadu supaya tidak perlu menularkan video berkenaan dan meminta supaya memadamkannya.
“Selain itu, pengadu diminta membuat laporan polis sekiranya berasa tidak selamat,” katanya dalam kenyataan hari ini.

Tambah Baharudin, kes disiasat mengikut Seksyen 506 Kanun Keseksaan dan Seksyen 233 Akta Komunikasi dan Multimedia.
“Kita turut masih mengesan pemilik akaun FB Koi Airil Ossai itu untuk siasatan lanjut,” katanya.
Kosmo! semalam melaporkan tular sebuah klip video seorang lelaki bersongkok bertindak ala samseng menghalang sebuah kenderaan lain di Setia Alam, baru-baru ini. -K!ONLINE


Lelaki ditemui mati berikat
Oleh NOR AINNA HAMZAH

27 Januari 2022, 7:38 pm
TAMPIN – Perasaan tidak sedap hati seorang isteri setelah panggilan kepada suaminya tidak berjawab lebih sehari membawa kepada penemuan mayat suaminya dalam keadaan berikat di rumah sewa mereka di Kampung Chenaga, Repah, di sini, petang tadi.
Dalam kejadian kira-kira pukul 3 petang itu, mangsa yang berusia 26 tahun disahkan telah meninggal dunia oleh pasukan paramedik yang tiba di lokasi kejadian.
Menurut rakan baik isteri mangsa, dia yang tinggal berhampiran bergegas ke lokasi kejadian sebaik menerima panggilan dari rakan baiknya untuk segera datang ke rumah sewanya yang tidak dapat dibuka.
“Masa saya sampai, anggota bomba telah membantu membuka pintu rumah yang masih dalam keadaan berkunci. Rakan baik saya tiada kunci rumah kerana kunci rumah dipegang suaminya. Dia dapat lihat keadaan suaminya itu dari luar rumah tingkap bilik utama mereka.
“Ikutkan, rakan baik saya sudah hampir seminggu berada di kampungnya di Pulau Gadong, Melaka kerana tidak sihat dan mereka baharu sahaja menyambut hari lahir anak mereka Sabtu lalu di sana. Suaminya pulang kembali ke rumah sewa mereka di Tampin ini,” katanya ketika ditemui di Kampung Chenaga, Repah, di sini, tadi.
Katanya, pasangan suami isteri berkenaan yang turut bersama-sama dengannya membuat kerja amal badan bukan kerajaan (NGO) bagi membantu tahfiz baru kira-kira setahun menyewa di lokasi tersebut dan sepanjang pengetahuannya arwah tidak mempunyai musuh.

Sementara itu, Ketua Polis Daerah Tampin, Superintendan Anuwal Ab Wahab menyatakan siasatan lanjut sedang dijalankan bahagian jenayah Ibu Pejabat Polis (IPD) Tampin dan Forensik Ibu Pejabat Kontinjen (IPK) Negeri Sembilan.
Menurutnya, berdasarkan siasatan awal pihaknya mengesyaki terdapat unsur jenayah dalam kematian tersebut berdasarkan keadaan mayat yang ditemui dalam keadaan terikat.
“Kita percaya suspek merupakan individu yang dikenali mangsa berikutan tiada kesan pecah masuk ke dalam rumah sewa berkenaan.
“Kes disiasat di bawah Seksyen 302 Kanun Keseksaan dan mayat mangsa di bawa ke Hospital Tuanku Ja’afar (HTJ) di Seremban bagi proses bedah siasat,” katanya. – K! ONLINE


Warga asing tunjuk ‘anu’ beli barang diburu
Oleh SHAMSUL KAMAL AMARUDIN

27 Januari 2022, 7:47 pm
LUMUT – Seorang lelaki dipercayai warga asing yang dikatakan menunjukkan kemaluan kepada pekerja wanita ketika membuat bayaran di kaunter sebuah kedai serbaneka di sini sedang diburu polis.
Perbuatan individu tersebut dirakam oleh televisyen litar tertutup (CCTV) dan video rakaman itu yang berdurasi 39 saat tular dalam media sosial sejak beberapa hari lalu.
Dalam video itu, kelihatan lelaki tersebut yang tidak memakai pelitup muka membuat pembayaran barang dibelinya dengan kelihatan kemaluannya terkeluar dari seluarnya yang tidak berzip.
Difahamkan, mangsa mengadu kepada majikannya mengenai kejadian itu sebelum diminta membuat laporan polis.
Ketua Polis Daerah Manjung, Asisten Komisioner Nor Omar Sappi berkata, kejadian berlaku pada 10 Januari lalu dan polis menerima laporan daripada mangsa berusia 23 tahun pada 15 Januari.
“Suspek dipercayai mempunyai niat menunjukkan kemaluannya kerana ketika memasuki kedai, zip seluarnya dikatakan tertutup tetapi ketika membuat pembayaran zipnya terbuka pula,” katanya kepada pemberita di sini.

Menurut Nor Omar, berdasarkan maklumat, kejadian dengan modus operandi serupa berlaku selama tiga hari di premis dan mangsa yang sama tetapi bukan berturut-turut.
Jelasnya, Bahagian Siasatan Jenayah Ibu Pejabat Polis Daerah (IPD) Manjung sudah memanggil mangsa untuk mendapatkan maklumat kejadian tersebut.
Beliau memberitahu maklumat awal mendapati suspek dipercayai warga asing dan pihaknya kini sedang mengesan lelaki tersebut.
Ujarnya, siasatan lanjut dilakukan mengikut Seksyen 509 Kanun Keseksaan iaitu kesalahan berkaitan perkataan atau isyarat untuk mengaibkan kehormatan seseorang serta Seksyen 14 Akta Kesalahan-Kesalahan Kecil 1955. – K! ONLINE


PSA rosak dilanda ribut, hujan batu
Oleh MOHD YUNUS YAKKUB

27 Januari 2022, 7:25 pm
SHAH ALAM – Ribut dan hujan batu yang melanda khususnya di Seksyen 13 di sini turut mengakibatkan kerosakan kepada
Politeknik Sultan Salahuddin Abdul Aziz Shah (PSA).
Berdasarkan perkongsian di Facebook rasmi PSA menunjukkan antara kerosakan dialami termasuklah bumbung tercabut dan runtuh, cermin surau, bilik pejabat, serta beberapa buah kenderaan.
“Keadaan PSA selepas dilanda ribut dan hujan batu petang tadi.
“Moga dipermudahkan segala urusan sahabat-sahabat di PSA. Aamiin,” katanya dalam hantaran tersebut.
Seorang pengguna, Cik Puan Dea nyata terkejut dengan kejadian menimpa PSA yang merupakan tempat pengajian sebelum ini.
“Allahuakhbar, semoga yang baik-baik sahaja. Walaupun dah 18 tahun meninggalkan kampus ni, masih segar dalam ingatan,” ujarnya. -K!ONLINE


Rampas 52kg ganja, empat termasuk juruteknik kilang dicekup
Oleh MOHD YUNUS YAKKUB

27 Januari 2022, 6:59 pm
SHAH ALAM – Seorang juruteknik kilang merupakan antara empat indidvidu yang ditahan selepas disyaki terlibat dalam sindiket pengedaran ganja di negeri ini baru-baru ini.
Dalam tiga serbuan selama sejam bermula pukul 6.10 petang, Sabtu lalu itu, polis memberkas tiga suspek lelaki berusia 23 hingga 43 tahun.
Turut dirampas 51 ketulan mampat ganja seberat 52.02 kilogram (kg) dianggarkan bernilai RM130,050 selain menyita pelbagai aset berjumlah RM854,000 termasuk rumah teres setingkat.
Ketua Jabatan Siasatan Jenayah Narkotik Selangor, Asisten Komisioner Ahmad Jefferi Abdullah berkata, operasi pertama dilakukan di sebuah rumah teres satu tingkat di Shah Alam dengan menahan tiga suspek.
Polis merampas lima ketulan mampat disyaki ganja.
“Soal siasat kemudiannya membawa penahanan seorang lagi suspek di dalam sebuah kereta jenis Proton Waja di Banting, dekat sini dan merampas lima lagi ketulan mampat ganja.

“Suspek membawa serbuan ke sebuah rumah di Banting dengan merampas 41 ketulan mampat ganja,” katanya dalam kenyataan hari ini.
Ujian air kencing mendapati empat suspek positif THC. Kesemua dadah dirampas itu boleh dibekalkan kepada 52,020 penagih.-K!ONLINE


Fenomena belalai darat boleh berulang
Oleh MOHD. RAFIE AZIMI

27 Januari 2022, 6:33 pm
BUKIT KAYU HITAM – Kejadian puting beliung atau dikenali sebagai fenomena belalai darat yang berlaku di Bukit Kayu Hitam pada semalam tidak mustahil akan berlaku lagi.
Pengarah Meteorologi Kedah, Muhammad Khalil Ab. Aziz berkata, saiz pusaran juga boleh menjadi lebih besar dan membawa kemusnahan.
“Pada waktu sekarang cuaca agak panas, namun tiupan angin agak kencang dan apabila wujudnya awan kumulonimbus, itu yang menyebabkan terbentuknya belalai darat.
“Fenomena ini sering terjadi di utara semenanjung tanah air terutamanya di kawasan landai. Namun pemerhatian terhadap kejadian yang tular itu mendapati kekuatan belalai darat tersebut hanyalah pada tahap sederhana,” katanya ketika dihubungi di sini hari ini.
Sejak semalam, tular klip video memaparkan pembentukan puting beliung tersebut yang menimbulkan suasana cemas dalam kalangan penduduk di kawasan terlibat.
Mengulas lanjut Muhammad Khalil berkata, kejadian sama sebelum ini pernah dilaporkan berlaku di Langkawi dan Pendang dekat sini.- K! ONLINE


Utara Semenanjung diramal alami jerebu
Oleh ZULKIFLI MANZOR

27 Januari 2022, 6:21 pm
PETALING JAYA – Kebakaran hutan yang berlaku di Cambodia akan menyebabkan keadaan berjerebu di utara Semenanjung Malaysia.
Jabatan Meteorologi Malaysia (MET Malaysia) berkata, jangkaan itu berdasarkan trajektori asap Output Model HYSPLIT.
“Output Model HYSPLIT menunjukkan ramalan trajektori jerebu bagi tempoh 72 jam bermula jam 0000 (12 tengah malam) UTC 26 Januari 2022 sehingga jam 0000 (12 tengah malam) UTC 29 Januari 2022.
“Berdasarkan Trajektori asap jerebu didapati kebakaran hutan yang berlaku di Cambodia akan menyebabkan keadaan berjerebu di utara Semenanjung.
“Berdasarkan permodelan terkini, keadaan berjerebu ini dijangka akan kekal sehingga 29 Januari 2022,” kata MetMalaysia.
Menurut MetMalaysia, Output Model HYSPLIT yang dijana hanya mengambil kira lokasi-lokasi titik panas yang dijangka akan memberi kesan kepada kualiti udara di Malaysia.

Dalam pada itu, MetMalaysia memaklumkan, terdapat enam titik panas di Semenanjung Malaysia kategori “High Confidence Level” berdasarkan kepada imej satelit NOAA-20 pada 26 Januari 2022 yang direkodkan oleh Asean Specialized Meteorological Centre (ASMC). – K! ONLINE